Sabah Catat Kes Baharu Covid-19 Paling Rendah Sejak 8 Bulan

KOTA KINABALU: Menteri Kerajaan Tempatan dan Perumahan Masidi Manjun berkata, Sabah mencatatkan jangkitan baharu Covid-19 terendah sejak lapan bulan lalu dengan hanya 118 kes dikesan hari ini.

Katanya, perkembangan itu menyaksikan trend penstabilan yang baik dengan jumlah dicatatkan hari ini juga menurun 54 kes berbanding semalam.

“Hari ini hanya lima daerah mencatatkan kes baharu dua angka, iaitu Kota Kinabalu dengan 17 kes, diikuti Papar dengan 15 kes, Tuaran (15 kes), Penampang (13 kes) dan Sandakan, 12 kes.

“Ranau yang mencatatkan jumlah kedua tertinggi semalam dengan 21 kes cuma merekodkan dua kes baharu hari ini manakala Beaufort juga cuma mencatatkan lapan kes baharu.

“Selain itu, enam daerah tidak mencatat sebarang kes baharu,” katanya ketika dihubungi.

Masidi yang juga jurucakap negeri berkaitan Covid-19 berkata, jumlah kes harian sama ada turun atau naik banyak dipengaruhi oleh kemunculan kluster baharu dari semasa ke semasa.

Katanya, sikap masyarakat yang bertanggungjawab seperti pematuhan semua prosedur operasi standard (SOP) juga faktor penting dalam usaha mengekalkan jumlah kes baharu Covid-19 pada tahap yang rendah di Sabah.

“Semua rakyat berperanan sebagai petugas ‘barisan hadapan’ dalam usaha negeri membanteras penularan virus ini,” katanya.

Dalam perkembangan sama beliau berkata, sebanyak 114 daripada 118 kes baharu hari ini adalah dalam Kategori 1 dan 2, masing-masing dua kes dalam Kategori 3 dan 4 manakala tiada pesakit dalam Kategori 5. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Remaja Lelaki Dilaporkan Hilang Ketika Memacing Ditemui

LABUAN: Seorang remaja lelaki yang dilaporkan hilang ketika memancing di Jeti Nelayan, di sini, semalam ditemui lemas hari ini.

Mayat mangsa Mohd Hilmi Hamizan Ahmad Hassan, 16, ditemui pasukan bomba ketika operasi mencari dan menyelamat (Op Carilamat) kira-kira 10.20 pagi.

Difahamkan, mangsa dikatakan memancing di kawasan jeti berkenaan bersama dua rakannya pada Sabtu lalu sebelum mangsa dikhuatiri lemas.

Pengarah Agensi Penguatkuasaan Maritim Malaysia (Maritim Malaysia) Zon Labuan, Kepten Maritim Che Adnan Md Isa berkata pihaknya menerima laporan daripada Pusat Gerakan Operasi, Jabatan Bomba dan Penyelamat (JBPM) Labuan pada pukul 3.45 petang semalam berkenaan seorang remaja dikhuatiri lemas di jeti.

“Operasi Carilamat kemudian diaktifkan sejurus mengesahkan kejadian itu dan operasi hari ini diteruskan seawal 7 pagi membabitkan Maritim Malaysia, Polis Diraja Malaysia (PDRM), JBPM, Angkatan Pertahanan Awam Malaysia (APM).

“Mayat mangsa berjaya ditemui oleh pasukan penyelam daripada JBPM pukul 10.20 pagi tadi,“ katanya dalam kenyataan media di sini hari ini.

Katanya mayat mangsa kemudian dibawa ke jeti sebelum di hantar ke Hospital Nukleus Labuan untuk proses bedah siasat.


PKPD Di Empat Lagi Lokaliti Di Sabah Mulai 3 Sep

PUTRAJAYA: Empat lagi lokaliti di Sabah dikenakan Perintah Kawalan Pergerakan Diperketatkan (PKPD) selama 14 hari bermula 3 September hingga 16 September ini.

Ketua Pengarah Keselamatan Negara, Majlis Keselamatan Negara (MKN) Datuk Rodzi Md Saad berkata, keputusan itu dibuat selepas meneliti pembentangan Kementerian Kesihatan Malaysia (KKM) mengenai situasi semasa jangkitan Covid-19 di lokaliti itu.

Menurutnya, PKPD terbabit membabitkan kawasan di Perumahan Pekerja Ladang Mayvin 2, Telupid; Kampung Tagaroh, Kota Marudu; kilang dan kuarters kilang papan Cargo Timber, Kampung Biah di Keningau dan Kampung Dumpiring Bawah, Ranau.

“Selain itu, PKPD di Sabah iaituKampung Tanjong Pagar, Sipitang; Kampung Padang Tembak, Keningau; Kampung Jawa, Tawau dan Setinggan Kampung Baru Luyang, Penampang turut ditamatkan bermula esok,” katanya dalam kenyataannya hari ini.

Pelaksanaan PKPD bermula 3 hingga 16 Sept seperti berikut:


Tak Mustahil Tun M Jadi Perdana Menteri Kerajaan Baharu

SHAH ALAM – Pembentukan kerajaan baharu menerusi gabungan Perikatan Nasional dijangka akan terus mengekalkan Tun Dr Mahathir Mohamad sebagai Perdana Menteri sekiranya ia mendapat perkenan Yang di-Pertuan Agong.

Pensyarah Pusat Pengajian Sains Kemasyarakatan Universiti Sains Malaysia (USM), Profesor Dr Sivamurugan Pandian, beliau beranggapan demikian susulan sokongan dinyatakan parti lain kepada Dr Mahathir sangat luar biasa.

Beliau berkata, akuan bersumpah (SD) yang dihantar presiden parti lain juga menunjukkan komitmen yang tinggi kepada Dr Mahathir malah parti DAP dan Parti Amanah Negara (Amanah) juga menyatakan sokongan sama walaupun bukan dalam gabungan baharu tersebut.

“Ini bermakna Dr Mahathir masih meraih sokongan majoriti tanpa perlu pembubaran Parlimen.Profesor Dr Sivamurugan

“Pembubaran Parlimen pula hanya wujud jika Yang di-Pertuan Agong merasakan tiada mana-mana individu yang dapat sokongan jelas atau majoriti mudah untuk diangkat sebagai Perdana Menteri.

“Dalam isu ini, jika kita lihat pada angka yang dipegang oleh gabungan kerajaan baharu, saya rasa tidak wujud walaupun rakyat di bawah mahu pembubaran kerana merasakan mandat diberi oleh mereka tetapi Yang di-Pertuan Agong akan menggunakan kebijaksanaannya sebagai Raja Melayu dalam menentukan masa depan kepimpinan negara,” katanya ketika dihubungi Sinar Harian semalam.

Terdahulu, spekulasi pembentukan kerajaan gabungan baharu semakin kuat selepas Mesyuarat Majlis Presiden berlangsung pada Jumaat lalu sehingga membawa kepada pengumuman peletakan jawatan Perdana Menteri oleh Dr Mahathir selain mengesahkan Parti Pribumi Bersatu (Bersatu) keluar dari Pakatan Harapan (PH).

Susulan itu, seramai 11 ahli Parlimen termasuk Datuk Seri Mohamed Azmin Ali (Gombak) dan Zuraida Kamaruddin (Ampang) mengumumkan keluar daripada Parti Keadilan Rakyat (PKR) dan PH semalam bagi membentuk sebuah blok bebas di Parlimen.

Mengulas mengenai ramalan komposisi kedudukan jemaah menteri dalam kerajaan gabungan baharu itu, Sivamurugan berkata, ia akan menjadi antara perkara yang harus dipertimbangkan oleh Perdana Menteri baharu.

Beliau berkata, ia meliputi soal apakah bilangan itu akan berdasarkan komposisi parti ataupun menjadi kuasa mutlak Perdana Menteri untuk menentukan walaupun bilangan kerusi itu kecil tetapi ada kemungkinan bilangan mereka yang menganggotai Kabinet dari parti besar.

“Itu boleh berlaku dan Perdana Menteri baharu juga ada kuasa mutlak untuk menasihati Yang di-Pertuan Agong dalam pelantikan Kabinet baharu.

“Mungkin komposisi itu tadi bergantung kepada bilangan besarnya parti itu dalam kolaborasi ini tetapi itu tidak menjadi faktor utama.

“Sekarang ini ia terpulang kepada siapakah yang akan menjadi Timbalan Perdana Menteri, siapa yang akan menjadi Menteri Kanan, apakah akan ada presiden parti yang tidak dijadikan sebagai anggota Kabinet, itu semua boleh berlaku. Namun akhirnya, ia tertakluk kepada kuasa Perdana Menteri,” katanya.Presiden PKR, Datuk Seri Anwar Ibrahim dan isteri, Datuk Seri Dr Wan Azizah Wan Ismail mengadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara semalam.

Dalam perkembangan lain, Sivamurugan berkata, segala yang berlaku ketika ini turut memberi impak secara total bukan sahaja kepada kerajaan Persekutuan tetapi juga kerajaan negeri serta agensi-agensi lantikan politik.

“Antara negeri-negeri terjejas seperti kerajaan Perak, Kedah, Negeri Sembilan dan Melaka semua akan berdepan perubahan kepimpinan malah lantikan agensi tertentu juga akan digugurkan bergantung kepada pihak yang akan mengambil alih sama ada untuk mengekalkan atau menggugurkan mereka,” katanya.


Tak Wajar Bincang Soal Jumlah Kerusi – Anwar

KUALA LUMPUR: Ketua Umum Pakatan Harapan Datuk Seri Anwar Ibrahim menegaakan tidak wajar untuk membincangkan soal jumlah kerusi bagi menubuhkan kerajaan kerana ia disifatkan sebagai tidak beradap.

Beliau yang juga Presiden PKR berkata, segala keputusan membabitkan perlantikan jawatan Perdana Menteri dan penubuhan kerajaan baharu diserahkan sepenuhnya di atas pertimbangan Yang di-Pertuan Agong.

Anwar berkata demikian ketika sidang media ringkas di ibu pejabat parti itu di Petaling Jaya, hari ini.


Risiko Yang Bakal Anda Dihadapi Jika Berniaga Kecil-Kecilan Guna Akaun Peribadi

Berniaga kecil-kecilan ini merupakan satu alternatif lain untuk kita kembangkan lagi sumber pendapatan selain daripada gaji bulanan, kami percaya ramai antara anda yang berniaga secara atas talian dan melakukan transaksi dengan menggunakan akaun peribadi.

Kebarangkalian urusan anda bukan akan terbatas, kerana wanita yang dikenali sebagai Reena Iman ini telah alaminya sendiri dimana pihak bank telah memberi notis kepadanya. Baca kisah selanjutnya disini.

POS INI PENTING UNTUK SESIAPA GUNA AKAUN BANK PERSONAL BUAT NIAGA KECIL KECILAN .

Pada 25.2.17 saya menerima satu surat dari CIMB BANK . Isi surat (rujuk gambar ) menyatakan bahawa akaun bank simpanan saya akan ditamatkan pada 1 mac 2018 .

Saya agak blur , saya terus call beratus kali pihak cimb bank dan tidak dapat .

Harini 26.2.18 , setelah beratus kali call akhirnya dapat . Alhamdulillah ! Saya bertanyakan status akaun saya kenapa ditutup .

Pihak bank mengatakan bahawa pihak mereka akan menutup akaun bank secara berperingkat . Dibawah saya senaraikan sebab sebab akaun bank yang mereka akan tutup

*bisness kecil kecilan seperti ds , agent dll . *terlalu banyak transaksi duit keluar masuk sebab account saving ada had . Habis tu kau banyak duit simpanan takkan nak simpan bawah katil ??? .

Saya bertanyakan kenapa akaun saya ??? Saya guna untuk bisness ialah current account .

Saya cakap “baiklah . Jadi macamana pihak bank detect ? “

“Pihak kami akan tahu sebab dari akaun berlainan yang memasukkan duit ataupun bank in cash deposit . Pihak kami akan buat penutupan akaun secara berperingkat walau berniaga sebagai dropship kecil kecilan sebab untuk berniaga kena buka akaun semasa . “

Allahu ! Kesiannya para surirumah yg baru nak berniaga . Takkan nak buka akaun semasa , mesti kena ada ssm , modal pun 1k kena pula bawa introducer lagi . Kena declare cukai lagi . Hatta niaga untuk rm5 jee satu barang .

“Dan bila saya boleh buka akaun baru ? “

“Tak boleh bukak dah dgn CIMB . Dan penutupan akaun ni bukan cimb sahaja tapi semua bank buat hal yang sama . “

Ps : so harap korang jangan guna akaun personal lagi . Saya guna akaun personal bukan untuk berniaga , saya ada current acc company . Tapi banyak transaksi keluar masuk sebab saya bukan satu bisness . Dan duit akan masuk ke account saya dahulu baru dimasukkan ke akaun company .

Share semoga ramai lagi tak jadi mangsa macam saya . Tiada budi bicara lagi . Mereka mendapay arahan dari pihak atasan .

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bawa Arak & Rokok Seludup, Wanita Tempatan Ditahan Di Sapi Nangoh

BELURAN: Seorang wanita gagal melepasi Pusat Pemeriksaan Jalan (PPJ) Sapi Nangoh, di sini selepas didapati cuba membawa rokok dan arak seludup semalam.

Dalam kejadian kira-kira jam 11.30 pagi itu, suspek warga tempatan berusia 34 tahun ditahan bersama rokok seludup dan arak yang dianggarkan bernilai RM8,322.

Pegawai Memerintah Pasukan Gerakan Am (PGA) Batalion 20 Beluran, Asisten Komisioner Mohd Nasaruddin M Nasir berkata, ketika kejadian, wanita itu cuba melalui PPJ Sapi Nangoh dengan memandu sebuah kenderaan bersendirian.

Katanya, anggota bertugas kemudian mengarahkannya berhenti untuk pemeriksaan lanjut sebelum menemui 200 bungkus rokok seludup dan 120 tin minuman keras dalam kenderaan dipandunya.

“Turut ditemui 96 botol arak di tempat duduk penumpang hadapan dan belakang kenderaan itu, selain dalam bonet belakang,” katanya dalam satu kenyataan media, di sini hari ini.

Mohd Nasaruddin berkata, ketika diminta dokumen memiliki barangan terbabit, wanita itu gagal mengemukakannya kepada anggota bertugas.

“Wanita terbabit ditahan dan semua barangan dirampas untuk siasatan lanjut termasuk kenderaan digunakan.

Semua barang rampasan dianggarkan bernilai RM15,322 dan kes disiasat mengikut Seksyen 15(1)(D) Akta Kastam 1967,” katanya.


Saya kena cari kerja untuk rakyat Sabah: Shafie

KOTA KINABALU: Sediakan pekerjaan untuk anak-anak Sabah supaya dapat kehidupan yang lebih baik.

Ketua Menteri Sabah, Datuk Seri Panglima Mohd Shafie Apdal berkata, adalah menjadi keutamaan kepadanya untuk menyediakan lebih banyak peluang pekerjaan kepada rakyat di negeri ini.

“Rakyat Sabah dahagakan pekerjaan, maka saya perlu sediakan lebih banyak peluang pekerjaan agar mereka dapat menjalani kehidupan yang lebih baik dan itu menjadi keutamaan kepada saya.

“Walau bagaimanapun, ini tidak boleh dijayakan dalam jangka masa yang pendek dan ia akan mengambil sedikit masa oleh itu saya berharap rakyat Sabah agar dapat bersabar.

“Kerajaan akan mempertingkatkan produk pelancongan tempatan selain membangunkan sektor industri minyak dan kayu kayan agar kekayaan ini dapat dikongsi sebaik mungkin oleh semua rakyat di negeri,”ujarnya.

Shafie turut berharap keselamatan di rantau ini dapat dipelihara dengan kerjasama kerajaan Sulawesi dan Mindanau.

“Saya telah dikunjungi oleh Gabenor Sulawesi dan Gabenor Mindanau yang mana saya sebutkan kepada mereka betapa pentingnya untuk mencari kaedah menjaga keselamatan rantau ini.”Mencari nafkah bukan dengan menyusahkan orang lain, menculik, atau membunuh, kerana itu bukan satu pekerjaan atau amalan yang dituntut oleh mana-mana agama.

“Oleh yang demikian, kita perlu berkerjasama dalam perdagangan agar masalah ini dapat ditangani,” katanya kepada pemberita selepas merasmikan sambutan Gaya Street Mid-Autumn Lantern Festival 2010 di sini pada Sabtu malam.

Dalam pada itu, Shafie berkata kerajaan negeri akan terus meraikan pelbagai acara perayaan kaum di negeri ini.

“Kita akan terus menyambut perayaan pelbagai kaum yang ada di negeri ini bukan hanya masyarakat Cina tetapi budaya tempatan, festival daripada suku kaum Kedayan, Brunei, Bajau Suluk dan lain-lain akan turut diraikan kerana ini negeri mereka, ini tanah mereka, dan mereka ini rakyat Sabah,”jelasnya.

Hadir sama pada majlis itu adalah isteri Mohd Shafie Datin Seri Panglima Shuryani Shuaib, Timbalan Ketua Menteri merangkap Menteri Pelancongan, Kebudayaan dan Alam Sekitar Christina Liew, Mayor Bandaraya Kota Kinabalu Datuk Yeo Boon Hai, Konsul Jeneral Republik Rakyat China di Kota Kinabalu Liang Caide, Timbalan Menteri Dalam Negeri Datuk Azis Jamman serta Presiden Persatuan Masyarakat Cina Bersekutu Sabah (USCCA) Kota Kinabalu Datuk Susan Wong.


(VIDEO) Sekali ‘Ngap’ Sahaja… Sang Bedal Baham Seekor Anjing

LAHAD DATU: Penduduk Felda Sahabat 16, Lahad Datu, gempar apabila melihat seekor buaya membaham seekor anjing di pantai berkenaan, semalam.

Lebih mengejutkan, buaya berkenaan dilihat menelan haiwan itu dalam tempoh kurang satu minit sebelum beredar dari lokasi itu.

Kejadian kira-kira jam 10.45 pagi tular di laman sosial selepas berjaya dirakamkan penduduk sekitar.

Sementara itu, Pengarah Jabatan Hidupan Liar (JHL) Sabah, Augustine Tuuga ketika dihubungi, hari ini, mengesahkan kejadian berkenaan.

Katanya, kehadiran haiwan pemangsa itu disedari kira-kira jam 7 pagi sebelum berlegar-legar di pantai.

“Namun, buaya ini dipercayai naik ke pantai dan berjaya menerkam seekor anjing yang berada berhampiran pantai.

“Kami dimaklumkan buaya ini sering kelihatan di pantai terutama ketika air pasang,” katanya.

Augustine berkata, buaya itu tidak pernah mengganggu penduduk dan pihaknya sudah mengenalpasti lokasi persembunyian reptilia berkenaan.

“Selepas membuat pemeriksaan semalam, buaya ini didapati menjadikan kawasan muara pantai sebagai lokasi persembunyian.

“Susulan itu, pihak kami sudah melakukan tindakan lanjut dengan memasang perangkap bagi menangkap haiwan berkenaan,” katanya.

Agustine berkata, lokasi berkenaan juga sudah dipasang papan tanda untuk memaklumkan kehadiran buaya.


Terbongkar, Iran Didakwa Mengaku Tidak Sengaja Tembak Jatuh Pesawat Ukraine

Beberapa hari lalu, pihak penyiasat Iran mendakwa nahas pesawat milik Ukraine terhempas akibat masalah teknikal, kini pihak yang sama dikatakan membuat kenyataan berbeza mengenai kejadian itu.

Menurut ciapan daripada The Spectator Index, Iran dipercayai memberitahu bahawa mereka secara tidak sengaja tertembak pesawat penumpang yang baru berlepas beberapa minit dari Tehran.

Pesawat Boeing 737-800 yang berusia tiga tahun itu terhempas dan telah mengorbankan kesemua 176 penumpang.

Beberapa hari yang lalu, pihak Iran telah melancarkan serangan peluru berpandu dengan mensasarkannya ke Iraq di mana tentera Amerika Syarikat (AS) ditempatkan.

Sebelum ini, Iran mendakwa nahas pesawat itu adalah berpunca daripada masalah teknikal. Pihak mereka juga turut enggan menyerahkan kotak hitam pesawat tersebut kepada pihak pengeluar (Boeing) dan AS.

Pesawat penumpang itu dilaporkan telah terhempas berdekatan lapangan terbang Imam Khomeini sekaligus mengejutkan komuniti dunia.

BREAKING: Iran says it accidentally shot down Ukrainian plane, after days of claiming it crashed due to mechanical failure.

BREAKING NEWS: #Iran has just announced that they've shot down #PS752 mistakenly.

Sumber: Bloomberg / The Spectator Index


Wanita Terperangkap Dalam Bank Jam 12.30 Malam Di Lintas Plaza

KOTA KINABALU: Seorang wanita terperangkap selama sejam di dalam sebuah bank di Lintas Plaza awal pagi Ahad selepas butang kecemasan tidak berfungsi membuka pintu utama.

Sebelum kejadian 12.30 pagi, dia pergi ke bank untuk mendepositkan kepunyaan ayahnya di mesin ATM.

Beberapa minit kemudian, dia terkejut melihat pintu utama bank tiba-tiba ditutup, sementara dia terperangkap di dalamnya.

Wanita berusia 18 tahun, berkata telefon bimbitnya tertinggal di dalam kereta teman lelakinya yang sedang menunggunya di tempat letak kereta.

Katanya dia melihat butang kecemasan dengan arahan yang menyatakan “Tekan butang untuk membuka pintu selepas 12 tengah malam” dan mencubanya tetapi ia tidak berfungsi.

Sementara teman lelakinya hanya menyedari dia selepas melihatnya di dalam bank dan segera menghubungi Kapitan Li Su Fook seterusnya memaklumkan kepada polis untuk meminta bantuan.

Pihak polis menghubungi pengurus kawasan bank yang datang untuk membuka pintu kemudian pada kira-kira 1.30 pagi.


15 Rumah Musnah Dalam Kebakaran Di Lahad Datu

LAHAD DATU, 27 Dis: Lima belas rumah musnah dalam kebakaran di Kampung Panji dekat sini, petang ini.

Pusat Gerakan Operasi Jabatan Bomba dan Penyelamat Malaysia (JBPM) Sabah dalam satu kenyataan memberitahu bomba yang menerima panggilan kecemasan pada pukul 3.06 petang, menggerakkan anggota dari Balai Bomba dan Penyelamat (BBP) Lahad Datu dengan bantuan BBP Kunak ke lokasi kejadian.

“Operasi diketuai Abu Bakar Taraji dengan bantuan 14 anggota bomba, bergegas ke tempat kejadian dengan menggunakan dua jentera FRT dan sebuah kenderaan tangki air.

“Setiba di lokasi pasukan bomba menjalankan operasi pemadaman menggunakan empat aliran air dengan sumber air daripada tangki jentera dan pili bomba berhampiran,”  menurut kenyataan itu.

Menurutnya Pasukan Bomba Sukarela Silam turut membantu memadam kebakaran, dan kebakaran terkawal pada pukul 4.14 petang, tiada kemalangan jiwa dilaporkan.


Kereta MPV Terbakar Rempuh Gerai Tepi Jalan

TAWAU: Sebuah kenderaan pelbagai guna (MPV) jenis Proton Exora terbakar selepas merempuh gerai tepi jalan di Batu 7, Jalan Apas, di sini, malam tadi.

Bagaimanapun, pemandu MPV terbabit dipercayai menghilangkan diri sejurus kejadian kira-kira jam 10.30 malam itu.

Ketua Polis Daerah Tawau, Asisten Komisioner Peter Umbuas, berkata siasatan awal mendapati insiden berlaku apabila kenderaan terbabit dipercayai hilang kawalan lalu melanggar sebuah gerai menjual buah-buahan dan sayur-sayuran di bahu kiri jalan.

Beliau berkata, rempuhan menyebabkan bahagian enjin MPV itu terbakar sebelum merebak ke seluruh tempat duduk, selain turut memusnahkan gerai berkenaan.

“Polis masih menjalankan siasatan lanjut dan motif pemandu terbabit dipercayai melarikan diri kerana setakat ini, tiada individu tampil membuat laporan,” katanya dalam satu kenyataan, di sini, hari ini.

Peter berkata, semakan juga mendapati Lesen Kenderaan Motor (LKM) MPV terbabit sudah tamat tempoh pada 13 Mac 2018 dengan alamat terakhir pemiliknya di Kem Lok Kawi, Kota Kinabalu.


Covid-19: 7,105 Kes Positif Baharu, 78 Lagi Kematian

KUALA LUMPUR: Kes baharu positif Covid-19 dalam negara hari ini kembali meningkat apabila mencatatkan sebanyak 7,105 kes.

Ia menjadikan kumulatif kes setakat ini adalah 579,462 kes dengan kes aktif 80,474 kes.

Sejak dua hari lalu, kes baharu positif Covid-19 dilaporkan 6,999 kes pada Ahad dan 6,824 kes semalam berbanding pada Sabtu, 9,020 kes.

Ketua Pengarah Kesihatan Tan Sri Dr Noor Hisham Abdullah berkata, Selangor merekodkan angka tertinggi dengan 2,068 kes diikuti Kuala Lumpur (817) dan Sarawak (703).

Selain itu, Kelantan merekodkan 531 kes baharu, Johor (431), Pulau Pinang (400), Negeri Sembilan (397), Perak (387), Sabah (318), Melaka (249), Kedah (236), Terengganu (198), Pahang (190), Labuan (162) dan Putrajaya (18), manakala Perlis tiada kes direkodkan hari ini.

Menurutnya, daripada jumlah kes baharu itu 7,103 adalah kes tempatan membabitkan 6,550 warganegara dan 553 bukan warganegara manakala kes import pula dua bukan warganegara.

“Kes sembuh hari ini pula adalah sebanyak 6,083 menjadikan jumlah kumulatif setakat ini sebanyak496,121 (85.6 peratus).

“Jumlah kematian direkodkan hari ini pula adalah sebanyak 71 membabitkan 69 warganegara dan dua bukan warganegara,” katanya dalam kenyataan hari ini.

Dr Noor Hisham berkata, seramai 872 sedang dirawat di Unit Rawatan Rapi (ICU) manakala 419 memerlukan bantuan pernafasan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bayi maut, tiga parah dikelar ibu

KOTA BELUD: Seorang bayi lelaki berusia lapan bulan maut manakala dua kakak dan abangnya parah selepas dikelar ibu mereka dalam kejadian di kuarters sebuah pusat peranginan di Pulau Mantanani, dekat sini, hari ini.

Jerry Yohanes meninggal dunia di lokasi kejadian, manakala dua kakaknya Nurul Hanisa, 8, Melati, 7, dan abangnya Jehan, 5, parah di leher selepas dikelar dengan pisau dan kini menerima rawatan di Hospital Kota Belud.

Suspek berusia 30 tahun yang juga ibu kandung mangsa kemudian cuba membunuh diri dengan mengelar leher sendiri namun berjaya dihalang suaminya.

Menurut sumber, suami kepada suspek dalam keadaan berlumuran darah meminta bantuan kepada Pasukan Gerakan Am (PGA) Batalion 16 yang sedang membuat rondaan berhampiran pusat peranginan itu jam 1.40 tengah hari.

“Lelaki itu dalam keadaan berlumuran darah meminta bantuan dan mengatakan bahawa empat anaknya parah dikelar di kuarters mereka.

“Susulan itu, sepasukan PGA Batalion 16 bergegas ke tempat kejadian bersama lelaki berkenaan. Sebaik tiba di lokasi kejadian didapati empat kanak-kanak termasuk bayi terbaring dalam keadaan berlumuran darah.

“Namun bayi lelaki berusia lapan bulan dipercayai sudah tidak bernyawa dengan kesan kelar di lehernya. Tiga lagi kanak-kanak parah dan turut terdapat kesan kelar di leher,” katanya di sini, hari ini.

Sumber berkata, ibu kepada mangsa turut ditemui parah di leher dipercayai cuba membunuh diri dengan mengelar leher sendiri.

“Semua kanak-kanak yang parah dan ibu mereka dihantar ke Hospital Kota Belud menggunakan bot.

“Tiga kanak-kanak yang parah dan ibu mereka dilaporkan stabil,” katanya.

Difahamkan, suspek mengalami kemurungan sebelum bertindak mengelar empat anaknya menggunakan pisau.

Pesuruhjaya Polis Sabah, Datuk Omar Mammah ketika dihubungi mengesahkan kejadian itu dan seorang mangsa disahkan meninggal dunia.

“Polis masih menjalankan siasatan berhubung kejadian itu.

“Kes disiasat mengikut Seksyen 302 Kanun Keseksaan kerana membunuh,” katanya.


Sabah Meterai Tiga MoU Projek Bernilai RM4.3 Bilion

KOTA KINABALU : Kerajaan Sabah hari ini menandatangani memorandum persefahaman (MoU) dengan pelabur bagi pelaksanaan tiga projek bernilai kira-kira RM4.3 bilion.

Pemeteraian dokumen itu disaksikan oleh Ketua Menteri Sabah Datuk Hajiji Noor dengan MoU pertama antara Yayasan Sabah dengan Pavilion Kota Kinabalu Sdn Bhd bagi projek bandar raya dikenali sebagai Pavilion Harbour City dengan nilai pembangunan kasar (GDV) dianggarkan sebanyak RM2 bilion.

Pembangunan di kawasan daratan seluas 30 ekar (12 hektar) bersebelahan Sabah International Convention Centre (SICC) dan dijangka siap dalam tempoh 10 tahun itu merangkumi pembinaan kediaman, restoran tepi laut, pasar nelayan, penginapan hotel mewah, lokasi peranginan serta aktiviti rekreasi.

Pada majlis itu Yayasan Sabah diwakili oleh Pengarahnya Datuk Seri Gulamhaidar Khan Bahadar manakala Pavilion Kota Kinabalu Sdn Bhd diwakili oleh Pengarahnya Jameson Pias.

MoU kedua pula dimeterai oleh Kementerian Pembangunan Perindustrian Sabah dan sebuah syarikat pelaburan China, SBH Kibing Solar New materials (M) Sdn Bhd (SBH Kibing) bagi melaksanakan projek pemprosesan pasir silika dan pengeluaran panel solar yang menelan perbelanjaan RM2 bilion dan dijangka beroperasi sepenuhnya pada 2024.

Dokumen tersebut ditandatangani oleh Setiausaha Tetap kementerian Thomas Logijin manakala SBH Kibing diwakili oleh Presidennya Lin Hai.

MoU ketiga membabitkan Kementerian Pertanian dan Perikanan Sabah yang diwakili oleh Setiausaha Tetapnya Datuk Mariana Tinggal dan Borneomed Sdn Bhd yang diwakili oleh Ketua Pegawai Eksekutifnya  Ahmad Fauzi bagi projek Ladang Herba Bersepadu Sabah dengan pelaburan bernilai RM350 juta.

Bercakap kepada pemberita selepas majlis tersebut, Hajiji menyifatkan pemeteraian MoU itu sebagai petanda baik bagi melonjakkan lagi pertumbuhan ekonomi Sabah.

“Projek berkenaan akan mewujudkan banyak peluang pekerjaan dan saya difahamkan bahawa satu projek berkenaan mampu mewujudkan 2,000 hingga 3,000 peluang pekerjaan.

“Ini membolehkan rakyat Sabah tidak perlu mencari kerja di tempat lain dengan ramai di antara mereka mencari kerja di Semenanjung khususnya di Kuala Lumpur, Selangor dan Johor Baharu,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Semua Kontak Rapat Kes Covid-19 Di Sandakan Sudah Jalani Saringan

SANDAKAN: Pejabat Kesihatan Kawasan Sandakan sudah mengenal pasti semua kontak rapat kes positif Covid-19 terbaharu di daerah ini dan telah menjalani prosedur ditetapkan.

Pegawai Kesihatan Kawasan Sandakan, Dr Johari Awang Besar, berkata individu yang duduk berhampiran dengan kes terbabit ketika dalam pesawat dari Kuala Lumpur ke Sandakan pada 11 Julai lalu juga sudah menjalani saringan.

Katanya, semua kontak rapat dan mereka yang duduk berhampiran kes sudah diarahkan dikuarantin di pusat kuarantin Batu Putih, di sini.

“Orang ramai tidak perlu bimbang. Individu yang dikesan positif tidak ke mana-mana kerana diarahkan dikuarantin sebaik tiba di daerah ini.

“Selepas keputusan ujian saringan menunjukkan lelaki itu positif, kita mengenal pasti semua kontak rapat dan individu yang duduk berhampiran kes sudah dihubungi, disaring dan sekarang menjalani kuarantin,” katanya.

Jumaat lalu, kes positif baharu direkodkan di daerah ini membabitkan kes import warga asing dari Pakistan.

Johari turut menafikan dakwaan ada 100 penumpang dalam pesawat yang bersama-sama kes positif berkenaan seperti mesej yang tersebar menerusi aplikasi WhatsApp.

Beliau juga menafikan arahan dikeluarkan meminta mereka yang mengunjungi premis, restoran dan masjid sekitar Batu 7, di sini untuk menjalani saringan.

“Kes positif terbabit tidak mengunjungi tempat disebutkan.

“Premis yang ditutup sementara pada 17 Julai di Batu 7 cuma kerana proses disinfeksi sedang dilakukan,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


3 Pengedar Syabu Raya Di Lokap, Dua ‘Runner’ Ditahan Di Kota Belud

KOTA BELUD: Penahanan dua ‘runner’ dadah jenis syabu membawa kepada tangkapan pengedar utama bahan terlarang terbabit di daerah ini semalam.

Ketua Polis Daerah Kota Belud Superintendan Mohd Zaidi Abdullah berkata, ketiga-tiga suspek lelaki yang turut positif syabu ditahan anggota Bahagian Siasatan Jenayah Narkotik, Ibu Pejabat Polis Daerah (IPD) Kota Belud pada hari sama menerusi Ops Covid-19 bermula jam 10 pagi.

“Tangkapan pertama membabitkan suspek berusia 32 tahun di Kampung Kulambai Kupang, kami turut merampas satu paket syabu seberat 0.07 gram bernilai RM30.

“Penahanannya membawa kepada penahanan suspek kedua berusia 29 tahun di Kampung Belud Tanduk, Kulambai. Kami turut merampas satu paket syabu seberat 0.24 gram bernilai RM50,” katanya hari ini.

Menurut Mohd Zaidi, hasil soal-siasat, suspek kedua mendedahkan bekalan syabu itu diperoleh daripada pengedar di Kampung Tamau.

“Susulan itu, kami melakukan serbuan di lokasi berkenaan. Pengedar utama berusia 24 tahun ini cuba melarikan diri namun dapat ditahan.

“Kami merampas 12 paket syabu seberat 50 gram bernilai RM7,600 yang disimpan dalam bekas cermin mata,” katanya.

Semakan mendapati, suspek ketiga mempunyai beberapa rekod lampau berkaitan dadah.

Ketiga-tiga suspek direman tujuh hari bermula semalam bagi membantu siasatan.

Kes disiasat mengikut Seksyen 39B Akta Dadah Berbahaya 1952 dan Seksyen 12(2) akta sama.- Harian Metro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Pindaan RUU Buka Jalan Pulih MA63, Kata Hajiji

KOTA KINABALU: Kelulusan Rang Undang-Undang Pindaan Perlembagaan Persekutuan 2021 bakal membuka jalan kepada pemulihan sepenuhnya Perjanjian Malaysia 1963 (MA63), kata Ketua Menteri, Hajiji Noor.

Katanya, perkara itu menjadi detik penting dalam sejarah negara terutama apabila ia diluluskan sebulat suara oleh Parlimen.

“Kami sentiasa mempertahankan hal ini dan Majlis Khas MA63 yang dipengerusikan oleh Perdana Menteri telah sedia menerima permintaan yang dikemukakan oleh Sabah dan Sarawak,” katanya dalam satu kenyataan.

Hajiji berkata, dengan asas MA63 dilaksanakan, langkah kini boleh diambil untuk bergerak lebih jauh ke hadapan dalam memulihkan hak Sabah dalam Persekutuan Malaysia.

Katanya, penubuhan Majlis Khas MA63 (MKMA63) sebelum ini juga penting kerana ia adalah manifestasi kerajaan hari ini untuk duduk bersama dan menyelesaikan isu berkaitan sebagai satu Keluarga Malaysia.

Beliau turut memberi jaminan kerajaan negeri tidak akan berhenti setakat ini saja, sebaliknya akan terus memperjuangkan hak negeri seperti dipersetujui melalui MKMA63.

Rang Undang-Undang Pindaan Perlembagaan Persekutuan 2021 yang dibentangkan Menteri di Jabatan Perdana Menteri (Parlimen dan Undang-Undang), Wan Junaidi Jaafar diluluskan sebulat suara oleh Ahli Parlimen melalui pengundian pada bacaan akhir kali kedua dan ketiga, semalam. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Tutup Jeti Penumpang Antara Daerah

KOTA KINABALU: Kerajaan negeri arahkan operasi jeti penumpang awam antara daerah (inter-district) ditutup sebagai langkah menangani penularan wabak Covid-19 di Sabah.

Setiausaha Kerajaan Negeri Sabah, Datuk Safar Untong dalam kenyataan berkata, larangan terbabit diputuskan menerusi mesyuarat Sabah Covid-19 Command Centre hari ini.

“Kerajaan negeri memutuskan supaya operasi jeti penumpang awam antara daerah (Inter-District) di Kudat, Sipitang, Kota Kinabalu, Lahad Datu, Sandakan dan Tawau ditutup mulai 22 Mac hingga 31 Mac kecuali bagi kes-kes kecemasan.

“Sementara itu, selaras dengan keputusan Sidang Khas Majlis Keselamatan Negara pada 20 Mac lepas, kerajaan negeri juga akan melaksanakan arahan itu bermula 22 Mac hingga 31 Mac kelak di mana semua individu yang memasuki negeri Sabah terus dari luar negara melalui udara, laut, sungai dan darat akan dikuarantin di pusat kuarantin selama 14 hari,” katanya.

Menurutnya, setakat ini hanya 17 daerah melakukan sekatan jalan raya untuk mengurangkan pergerakan kenderaan yang dilaksanakan oleh Polis Diraja Malaysia (PDRM) dan Jabatan Pengangkutan Jalan (JPJ). Kerajaan Negeri mengarahkan supaya semua daerah mengenakan sekatan jalan raya dengan serta-merta,” katanya.

Safar turut mengesahkan bahawa bekalan makanan di seluruh Sabah adalah mencukupi.


Kes Positif Covid-19 Di Sabah Naik Mendadak

KOTA KINABALU : Kes harian Covid-19 di Sabah pada Rabu meningkat secara mendadak kepada 172 kes berbanding 82 kes semalam disebabkan kes baharu dari Kluster Khidmat yang melibatkan sekolah berasrama penuh di Kota Kinabalu, kata Menteri Perumahan dan Kerajaan Tempatan Sabah, Datuk Masidi Manjun.

Beliau berkata, daripada 82 kes baharu di Kota Kinabalu, 72 kes adalah dari Kluster Khidmat, dan sekolah terlibat sudah berada diletakkan bawah Perintah Kawalan Pergerakan Diperketatkan (PKPD).

“Selain Kota Kinabalu, kes baharu juga dikesan di Tawau, Lahad Datu, dan dan,” katanya dalam perkongsian Twitter hari ini.

Sementara itu dalam satu kenyataan malam ini, Masidi, yang juga jurucakap kerajaan negeri mengenai Covid-19 berkata, sehingga kini 52,050 telah menerima dos pertama vaksin Covid-19 dan 42,191 orang relah melengkapkan dos kedua vaksin bagi fasa pertama Program Imunisasi Covid-19 Kebangsaan.

“Bagi fasa kedua program itu, sejumlah of 3,173 orang telah menerima dos pertama sehingga kini,” katanya.

Beliau berkata 4,120 orang mendaftar untuk mendapatkan suntikan vaksin Covid-19 di Sabah hari ini, kebanyakannya menerusi aplikasi Mysejahtera dan laman web, menjadikan sejumlah 437,432 telah mendaftar di negeri ini setakat ini. – BERNAMA


Ajal ketika uji motosikal

LELAKI maut selepas disyaki dirempuh dua motosikal ketika sedang menguji kelajuan motosikalnya di Jalan Sulaman dekat lampu isyarat UMS, di Kota Kinabalu, tengah malam tadi.

Dalam kejadian jam 12.50 tengah malam itu, Mohd Diman Fadillah Kamis, 31, meninggal dunia di tempat kejadian selepas mengalami kecederaan di seluruh badan.

Ketua Polis Daerah Kota Kinabalu Asisten Komisioner Habibi Majinji berkata, hasil siasatan dan keterangan saksi, kemalangan berlaku apabila motosikal jenis Yamaha LC ditunggang mangsa cuba untuk menguji kelajuan motosikalnya dan membuat satu pusingan dari lampu isyarat UMS menuju ke lampu isyarat Indah Permai.

“Sebaik tiba di lokasi kejadian berdasarkan keterangan saksi, Mohd Diman yang berada di lorong kanan, tiba-tiba sebuah motosikal yang datang dari arah belakang terlanggar bahagian belakang motosikal mangsa.

“Impak pelanggaran dipercayai menyebabkan mangsa terjatuh ke atas jalan raya dan kemudian dilanggar sebuah lagi motosikal yang juga datang dari arah belakang,” katanya ketika dihubungi, hari ini.

Habibi berkata, akibat kemalangan itu, mangsa disahkan meninggal dunia di tempat kejadian oleh doktor dari Hospital Wanita dan Kanak-Kanak Sabah (HWKKS), Likas.

“Polis sedang menjalankan siasatan termasuk mengesan dua penunggang motosikal yang dipercayai melarikan diri ketika berlaku kemalangan itu.

“Mayat mangsa sudah dibawa ke Unit Forensik Hospital Queen Elizabeth 1 (HQE 1) untuk tujuan bedah disiasat,” katanya.

Tambah Habibi, kes disiasat mengikut Seksyen 41(1) Akta Pengangkutan Jalan 1987. – Harian Metro


Petani Cedera Parah Di Mata Tertembak Diri Sendiri

KOTA MARUDU: Seorang petani cedera parah di mata kanan selepas tertembak dirinya sendiri semasa ‘mengisi peluru’ ginsuk di Kg Pinatau, di sini, kira-kira jam 6.45 petang, Rabu.

Sebelum kejadian, mangsa, 25, dikatakan mengisi guli dan kepala batang mancis ke ginsuk, bagaimanapun senjata buatan sendiri miliknya meletup secara tiba-tiba.

Ketua Polis Daerah Kota Marudu Superitendan Mohd Izaan Abdullah berkata kejadian berlaku di kawasan hutan Kg Pinatau yang memerlukan masa empat jam perjalanan berjalan kaki.

“Mangsa kini berada dalam keadaan stabil,” katanya menerusi kenyataan medianya di sini, hari ini, berhubung insiden tertembak diri sendiri dengan senjata buatan sendiri terbabit.

Mohd Izaan berkata laporan berhubung kejadian itu diterima dari wad kecemasan Hospital Kota Marudu yang memaklumkan seorang pesakit cedera akibat tertembak senjata buatan sendiri.

Mengulas lanjut, beliau berkata mangsa yang juga suspek di dalam kes itu sudah dihantar ke Hospital Queen Elizabeth, Kota Kinabalu untuk menerima rawatan dan pemeriksaan lanjut.

“Siasatan dibuka mengikut Seksyen 37 Akta Senjata 1960 yang membawa hukuman penjara maksimum dua tahun atau denda hingga RM5, 000 atau kedua-duanya sekali, jika sabit kesalahan,” katanya.  – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiba Masanya Barisan Hadapan ‘Berehat’, Kini Rakyat Pikul Tanggungjawab Perangi COVID-19

PUTRAJAYA, 22 Mei: Sudah tiba masanya rakyat Malaysia mengambil tanggungjawab memikul tugas membendung penularan wabak COVID-19 untuk memberi peluang petugas barisan hadapan ‘berehat’, kata Perdana Menteri Tan Sri Muhyiddin Yassin.

Beliau berkata sekiranya rakyat memainkan peranan dengan mematuhi prosedur operasi standard (SOP) yang dikeluarkan Kementerian Kesihatan (KKM) iaitu kerap mencuci tangan, memakai pelitup muka, menyukat suhu badan dan amal penjarakan sosial sepanjang masa, beban tugas yang dipikul petugas barisan hadapan ketika ini dapat dikurangkan.

“Kita (petugas barisan hadapan) selama berbulan-bulan ini kita ambil langkah ke hadapan sebagai frontliners (petugas barisan hadapan), tetapi ‘slowly but surely’ selepas ini rakyatlah harus memikul tanggungjawab untuk menentukan supaya wabak COVID-19 ini tidak menular.

“Sebagai contoh kalau di Putrajaya semua Presint (dikategorikan zon) hijau, jadi mereka (penduduk) mesti kekalkan (zon) hijau dan ini bukan beban tugas KKM atau frontliners tetapi yang penting kepada penduduk yang berada di kawasan ini untuk menjaga, memelihara, supaya wabak itu tidak berlaku lagi di kawasan masing-masing,” katanya.

Beliau berkata demikian dalam sidang video kira-kira 30 minit bersama wakil petugas barisan hadapan yang terbabit dalam menangani COVID-19.

Sidang video itu disertai wakil Kementerian Kesihatan Malaysia,  Angkatan Tentera Malaysia, Polis Diraja Malaysia, Jabatan Imigresen; Jabatan Bomba dan Penyelamat, Angkatan Pertahanan Awam Malaysia (APM),  Agensi Penguatkuasaan Maritim Malaysia dan Jabatan Sukarelawan Malaysia.

Mengulas lanjut, Muhyiddin berkata pimpinan setempat perlu memainkan peranan mulai sekarang untuk memastikan penduduk sudah bersedia secara berperingkat untuk menjaga komuniti mereka sebelum kerajaan memutuskan untuk menamatkan Perintah Kawalan Pergerakan (PKP) satu masa kelak.

“Rakyat harus ke depan untuk memainkan peranan juga …ini pendekatan yang kita akan ambil mulai daripada sekarang supaya lepas ini kita (petugas barisan hadapan) boleh relaks sikit lah, rehat sikit lah kerana sekarang ini gayanya kerja sampai tidak ada masa hendak balik ke rumah masak ketupat, tolong isteri, sebab beban kita begitu banyak sekali.

“Tetapi saya jangka mungkin ke hadapan nanti, akan kita buat secara berfasa-fasa supaya tidaklah kita (frontliners) menanggung segala tugas dan tanggungjawab terletak 100 peratus di atas bahu kita,” katanya.

Dalam sidang video itu, Muhyiddin turut menzahirkan ucapan terima kasih atas peranan dan sumbangan yang dicurahkan oleh petugas barisan hadapan selama ini dan turut mengucapkan Selamat Hari Raya Aidilfitri dan maaf zahir dan batin kepada semua yang terlibat. – BERNAMA

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Operasi banteras penjualan telur penyu di Sandakan

SANDAKAN, 2 Okt – Jabatan Hidupan Liar serius dalam membanteras penjualan telur penyu secara haram di kawasan Bandar Sandakan dan Bandar Sibuga Jaya di Batu 8 menerusi pelaksanaan operasi pengkuatkuasaan secara berterusan.

Terbaru, jabatan itu bersama agensi penguatkuasa yang lain menjalankan operasi bersepadu selama lapan hari sehingga Jumaat lepas.

Dalam operasi itu, sebanyak sebanyak 199 biji telur penyu dirampas yang ditemui di kawasan belakang  sebuah bangunan di Jalan Prayer  Bandar Sandakan pada 21 September lepas.

Pegawai Hidupan Liar Sandakan Hussein Muin berkata di sini hari ini tujuan operasi itu dijalankan bagi meningkatkan kesedaran awam mengenai kesalahan menjual dan memiliki telur penyu di bawah  Enakmen Pemuliharaan Hidupan Liar 1997.

Selain Jabatan Hidupan Liar, operasi itu juga membabitkan Taman-Taman Sabah, Majlis Perbandaran Sandakan, Jabatan Imigresen, Polis, Pasukan Polis Marin dan Pasukan Gerakan Am.


COVID-19: 1,647 Kes Baharu, 9 Kematian Hari Ini

PUTRAJAYA: Kementerian Kesihatan melaporkan 2,104 pesakit sembuh berbanding 1,647 kes baharu Covid-19 dan sembilan kematian.

Ini menjadikan 300,620 kes pulih daripada keseluruhan 319,364 jangkitan Covid-19 dengan 1,200 kematian yang direkodkan setakat ini.

Ketua Pengarah Kesihatan, Dr Noor Hisham Abdullah berkata, terdapat 17,544 kes aktif dengan 61 daripada 147 pesakit di unit rawatan rapi memerlukan bantuan pernafasan.

Daripada jumlah kes baharu itu, lima kes import dan 1,642 kes penularan tempatan yang membabitkan 1,102 warganegara dan 540 warga asing.

Selangor masih mencatatkan jumlah kes harian tertinggi, iaitu 712 kes.

“Daripada jumlah ini, 619 kes daripada kluster dan saringankontak rapat,” katanya dalam kenyataan.

Ia diikuti Johor (170), Pulau Pinang (169), Sarawak (168), Kuala Lumpur (86), Negeri Sembilan (79), Melaka (71), Perak (69), Sabah (61), Kelantan (28), Kedah (18), Pahang (7), Terengganu (2), Perlis (2), Putrajaya (2) dan Labuan (1).

Hisham berkata, empat kematian dilaporkan di Selangor, dua di Johor dan masing-masing satu kematian di Perak, Kelantan dan Kuala Lumpur.

Katanya, sembilan kematian itu membabitkan warganegara berusia 48 hingga 78 tahun yang mempunyai latar belakang penyakit seperti kencing manis, darah tinggi, strok dan buahpinggang kronik.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jawapan Penuh Limus Jury Terhadap Kontrak Ratusan Juta

KOMEN: Saya terpanggil untuk menjawab kenyataan media Datuk Dr.Yusof Yakob, Ketua Penerangan Multimedia & Pendidikan Parti Warisan Sabah (Warisan) pada kelmarin (15 Jun 2020) dan laporan portal “BorneoToday” bertajuk “KONTRAK RATUSAN JUTA PUNCA LIMUS, JAMES TINGGALKAN UPKO”, berikutan keputusan saya bersama ADUN Sugut, Datuk James Ratib meninggalkan UPKO untuk menjadi ADUN Bebas yang menyokong Kerajaan Perikatan Nasional (PN), peneraju Kerajaan Persekutuan.

Antara lain Dr.Yusof menyatakan bahawa, “Saya mempunyai kaitan dengan sebuah syarikat-Perwira Progresif Sdn Bhd yang mendapat kontrak pembinaan Lebuh Raya Pan Borneo Sabah berjumlah RM385 juta dan tindakan meninggalkan UPKO adalah demi kepentingan diri dan bukan untuk rakyat”.

Saya tidak menafikan mempunyai kaitan dengan Perwira Progresif, syarikat yang saya asas dan usahakan sebelum dipilih menjadi Wakil Rakyat (ADUN Kuala Penyu). Ia adalah syarikat milik Bumiputera-Kadazan Dusun Tatana Kuala Penyu yang qualified, mempunyai rekod dan kemampuan melaksanakan projek-projek yang diamanahkan dengan jayanya.

Berdasarkan fakta itu, Perwira Progresif bersama puluhan syarikat lain bukan milik Bumiputera telah menyertai tender Projek Lebuh Raya Pan Borneo Sabah dan telah diberi kepercayaan sebagai pelaksana salah satu daripada pakej iaitu Menaik Taraf Jalan dari Inanam ke Sepanggar.

Perwira Progresif bukan syarikat ali bana yang sub projek kepada kontraktor lain. Ia adalah sebuah syarikat Bumiputera milik Kadazan Dusun Tatana yang qualified untuk melaksanakan projek tersebut dan juga projek-projek lain menerusi proses tender yang ketat. Justeru tuduhan Dr. Yusof bahawa kerana kontrak ratusan juta menjadi punca saya  tinggalkan UPKO adalah tidak berasas dan prejudis.

Saya juga ingin bertanya kepada Dr.Yusof, adakah pemimpin Warisan dan Pakatan Harapan (PH) Sabah termasuk menteri-menteri tidak melobi projek? Kerana ada di antara mereka telah menemui saya untuk berbincang soal projek.

Saya dan Datuk James meninggalkan UPKO  kerana telah hilang kepercayaan terhadap pucuk pimpinan parti yang tidak konsisten dalam perjuangan dan hala tuju, selain kerana Kerajaan Sabah termasuk UPKO tidak sehaluan dengan Kerajaan Persekutuan dan masih menyokong Tun Dr Mahathir Mohamad.

Justeru langkah terbaik yang perlu kami buat adalah meninggalkan UPKO demi kebaikan dan kemajuan rakyat dari kawasan kami.

Presiden UPKO, Datuk Seri Panglima Wilfred Madius Tangau merupakan pemimpin yang hipokrit dan pentingkan diri sendiri. Beliau hanya sibuk mengangkat kaki Ketua Menteri, Datuk Seri Mohd.Shafie Apdal sehingga tidak mempedulikan ADUN-ADUN UPKO  dan pemimpin parti yang lain.

Seolah-olah mereka tidak wujud. Sebaliknya Madius hanya mengutamakan konco-konconya sahaja.

Umum mengetahui bahawa sebagai salah seorang pemimpin kanan UPKO dan ADUN, selama ini saya tidak pernah diberi sebarang jawatan lantikan politik dalam kerajaan atau pun GLC milik kerajaan. Sebaliknya mejoriti jawatan-jawatan tersebut telah dibolot oleh pemimpin Warisan.

Walaupun tanpa sebarang jawatan dalam kerajaan, dengan kudrat yang ada, saya tetap berusaha dengan sedaya yang termampu, memberikan perkhidmatan terbaik dan membantu rakyat khususnya di kawasan yang saya wakili. Membela nasib dan masa depan mereka dengan kemampuan yang ada.

Perlu ditegaskan di sini, kami bukan melompat tetapi hanya keluar daripada UPKO dan melepaskan semua jawatan dalam parti untuk menjadi ADUN bebas. Kami juga tidak menyertai mana-mana parti politik yang ada setakat ini. Justeru, dakwaan melompat parti adalah tidak berbangkit.

Kami menyokong Kerajaan PN dibawah pimpinan Perdana Menteri, Tan Sri Muhyiddin Yassin kerana yakin dan percaya PN boleh membawa perubahan kepada landskap di dalam negara dan Sabah khususnya.- BorneoToday

* Datuk Limus Jury merupakan ADUN Kuala Penyu

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TERKINI: KWSP Keluarkan Perincian i-Sinar Akaun 1, Boleh Mohon Mulai 21 Disember

KUALA LUMPUR: Kumpulan Wang Simpanan Pekerja (KWSP) mengumumkan kriteria dan butiran kemudahan i-Sinar yang kini dibuka kepada sehingga lapan juta ahli yang layak.

KWSP dalam satu kenyataan berkata, kriteria kelayakan ialah Kategori 1 iaitu ahli yang bekerja di sektor formal, bekerja sendiri, bekerja di sektor ekonomi gig, sudah lama tidak mencarum, hilang pekerjaan, suri rumah atau yang diberi notis cuti tanpa gaji.

1. Ahli yang tiada caruman dengan KWSP sekurang-kurangnya selama dua bulan berturut-turut semasa permohonan;

2. Ahli yang masih bekerja tetapi mengalami pengurangan gaji pokok sebanyak 30 peratus dan ke atas selepas 1 Mac 2020.

Tiada dokumen sokongan diperlukan; kelulusan secara automatik berdasarkan data dalaman KWSP; ahli hanya perlu memohon secara dalam talian melalui isinar.kwsp.gov.my mulai 21 Disember 2020.

Pembayaran untuk ahli yang layak akan bermula dari pertengahan Januari 2021.

Kategori 2 pula untuk ahli yang masih bekerja tetapi mengalami pengurangan pendapatan keseluruhan sebanyak 30 peratus dan ke atas (termasuk pengurangan gaji dan elaun, atau pemotongan tuntutan kerja lebih masa) selepas 1 Mac 2020, yang mana pengurangan itu hanya boleh dikenal pasti melalui dokumen yang diberikan.

Untuk melancarkan proses pengesahan, KWSP memerlukan dokumen sokongan daripada ahli iaitu:

Slip gaji sebelum dan selepas pengurangan pendapatan; dan notis pemberhentian atau pemotongan elaun dan / atau tuntutan kerja lebih masa.

Jika dokumen di atas tidak boleh dikemukakan, sebarang dokumen sokongan lain seperti penyata bank atau surat pengesahan majikan akan diberi pertimbangan.

Bagi kategori ini, ahli boleh memohon secara dalam talian melalui isinar.kwsp.gov.my mulai 11 Januari 2021.

Untuk memastikan permohonan dipertimbangkan dengan terperinci, status permohonan akan dimaklumkan kepada ahli dalam masa dua hingga tiga minggu selepas permohonan dibuat.

Pembayaran akan dilaksanakan sebelum akhir bulan berikutnya, selepas kelulusan diberi.

Jumlah kelayakan i-Sinar tertakluk kepada baki simpanan Akaun 1 ahli berdasarkan butiran terkini seperti berikut:

a. Ahli yang mempunyai baki RM100,000 dan ke bawah dalam Akaun 1 boleh membuat pengeluaran sehingga jumlah maksimum RM10,000. Pembayaran akan dibuat secara berperingkat dalam tempoh maksimum enam bulan dengan bayaran pertama sehingga jumlah maksimum RM5,000.

b. Ahli yang mempunyai baki lebih daripada RM100,000 dalam Akaun 1 boleh membuat pengeluaran maksimum 10 peratus atau RM60,000 (yang mana lebih rendah) daripada Akaun 1. Pembayaran akan dibuat secara berperingkat dalam tempoh maksimum enam bulan dengan bayaran pertama sehingga RM10,000.

Bagi memastikan kelancaran proses permohonan, ahli digalakkan untuk mendaftar i-Akaun, mengemas kini nombor telefon bimbit untuk menerima Transaction Authorisation Code (TAC)

di kios atau kaunter KWSP, dan memastikan nombor akaun bank mereka adalah aktif.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Misteri kehilangan pemandu Grab

POLIS memanggil ahli keluarga untuk mengenal pasti sama ada mayat ditemui di Kampung Shahbandar, Tuaran, Kota Kinabalu, petang ini adalah pemandu Grab yang dilaporkan hilang sejak Jumaat lalu.

Mayat lelaki itu ditemui penduduk kampung sebelum melaporkan kejadian itu kepada pihak polis, pada 3.30 petang.

Ketua Polis Daerah Kota Kinabalu, Asisten Komisioner Habibi Majinji berkata, pihaknya dimaklumkan mengenai penemuan mayat seorang lelaki di kawasan kampung berkenaan.

“Mayat terbabit sudah dihantar ke hospital dan kami sudah memaklumkan kepada ahli keluarga pemandu Grab yang hilang sejak Jumaat lalu untuk proses pengecaman sama ada mayat itu adalah pemandu Grab atau sebaliknya.

“Orang ramai diminta untuk mengelak membuat spekulasi agar tidak mengganggu siasatan polis,” katanya ketika ditemui selepas mengadakan program Walk About di Bazar Ramadan Sembulan, Kota Kinabalu, hari ini.

Sementara itu, adik sepupu mangsa yang mahu dikenali sebagai Mira, 27, berkata, ahli keluarga mangsa dalam perjalanan ke lokasi di pantai Kampung Shahbandar, Tuaran.

“Setengah jam lalu, kami dimaklumkan pihak polis terdapat satu mayat ditemui di lokasi dan ahli keluarga mangsa diminta ke lokasi untuk membuat pengecaman.

“Buat masa ini, kami belum dapat memastikan mayat ditemui itu adalah ahli keluarga kami yang hilang atau sebaliknya,” katanya.

Sejak semalam, tular di media sosial mengenai seorang pemandu Grab dikenali sebagai Mohd Hanafiee Jaafar, 27, dilaporkan gagal dihubungi ahli keluarga dan rakannya sejak Jumaat lalu.

Bagaimanapun kereta dipandu mangsa ditemui di kawasan tapak Bazar Ramadan, Indah Permai, Sepanggar, pada 12.30 tengah malam Ahad lalu.

Pemeriksaan mendapati kereta mangsa berkunci sebelum menyedari terdapat kesan darah di bahagian stereng, brek tangan, pintu depan dan cermin. – Harian Metro


Boleh Keluarkan Akaun Satu KWSP Tapi Bersyarat

SHAH ALAM : Pencarum Kumpulan Wang Simpanan Pekerja (KWSP) yang layak akan dibenarkan untuk membuat pengeluaran daripada akaun satu setelah mereka menghabiskan jumlah pengeluaran maksimum daripada akaun dua menerusi program i-Lestari.

Ketua Setiausaha Perbendaharaan Kementerian Kewangan, Datuk Asri Hamidon berkata, itu adalah antara syarat yang ditetapkan kerajaan menerusi program i-Sinar kepada pencarum untuk pengeluaran KWSP akaun satu.

“Sebelum ini, menerusi pakej Prihatin (Rangsangan Ekonomi Prihatin Rakyat) dalam program i-Lestari kerajaan membenarkan pencarum mengeluarkan wang simpanan daripada akaun dua sebanyak RM500 sebulan selama 12 bulan meliputi jumlah keseluruhan sebanyak RM6,000.

“Menerusi Belanjawan 2021 pula, kerajaan mengumumkan kemudahan pengeluaran simpanan KWSP daripada akaun satu secara bersasar sebanyak RM500 sebulan dengan jumlah sehingga RM6,000 runtuk 12 bulan tetapi dengan syarat, pencarum kena menghabiskan akaun dua di bawah jumlah maksima i-Lestari dahulu dan baru boleh dikeluarkan bawah akaun satu,” katanya dalam satu temubual menerusi program Selamat Pagi Malaysia (SPM) yang disiarkan secara langsung di TV1 hari ini.

Selain itu katanya, kerajaan juga sedang berbincang dengan KWSP tentang mekanisme lain yang boleh membantu pencarum yang terkesan untuk pengeluaran akaun satu.

“Kita peka dengan keluhan rakyat dan akan meneliti semua aspek untuk menjamin kesejahteraan rakyat.

“Kerajaan juga meminta KWSP untuk lihat apa lagi yang boleh kita buat untuk bantu pencarum termasuk memperhalusi semula dan mempertimbangkan penambahbaikan bagi kriteria pengeluaran akaun satu,” katanya. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Seorang Lagi Wakil Rakyat Tinggalkan DAP Sabah?

KOTA KINABALU: Seorang lagi Ahli Dewan Undangan Negeri (ADUN) Sabah mula memikirkan masa depannya dalam parti itu, kurang dua minggu selepas bekas Pengerusi Negerinya Jimmy Wong meletakkan jawatan.

ADUN Elopura Calvin Chong menyatakan isu dalaman dan pemilihan parti baru-baru ini, di mana beliau dan beberapa wakil rakyat DAP lain tidak diundi ke jawatankuasa negeri, menjadi antara punca terhadap ketidakpuasan hatinya.

Chong yang mempertahankan kerusi Elopura untuk penggal kedua dalam pilihan raya negeri (PRN) tahun lalu bagaimanapun tidak mengatakan yang beliau akan meninggalkan parti itu.

“Buat masa ini saya masih dengan DAP. Bagaimanapun, saya ingin melihat sama ada parti akan mengambil langkah bagi memperbetulkan isu terbabit dan sejauh mana jawatankuasa itu menunjukkan prestasi mereka,” katanya kepada FMT.

“Jika tiada tindakan dilakukan, saya perlu memikirkan langkah saya yang seterusnya.”

Wong, bekas Ahli Parlimen dan Kota Kinabalu dan wakil negeri, mengumumkan keluar DAP pada 22 Nov kerana kecewa dengan keputusan pemilihan parti itu baru-baru ini.

Selain Chong, beberapa lagi yang gagal dipilih semula ke dalam jawatankuasa negeri termasuk Ahli Parlimen Kota Kinabalu dan bekas Setiausaha DAP Sabah Chan Foong Hin, ADUN Kepayan Jannie Lasimbang dan bekas Senator Adrian Lasimbang.

ADUN Tanjong Papat Frankie Poon telah dilantik sebagai Pengerusi.

Wong, yang pernah menyandang jawatan Pembantu Menteri dalam kerajaan pimpinan Warisan sebelum ini, mendakwa Poon telah mengabaikan “pemikir parti” yang telah lama berjuang untuk parti.

Katanya, beliau telah lama memendam kekecewaan terhadap kepimpinan negeri dan keputusan pemilihan itu adalah jalan terakhir.

Poon dilaporkan telah menafikan bahawa wujudnya puak atau sebarang perpecahan dalam parti terbabit. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19 Amerika Syarikat Catat 2,494 Kematian Dalam 24 Jam Lalu

WASHINGTON: Amerika Syarikat (AS) mencatatkan 2,494 lagi kematian COVID-19 dalam tempoh 24 jam yang lalu, mengikut angka dilaporkan semalam oleh Universiti Johns Hopkins.

AS kini merekodkan jumlah kematian keseluruhan sebanyak 53,511 dengan 936,293 jangkitan, mengikut statistik yang dikeluarkan pada jam 8.30 malam semalam.

AS negara yang paling teruk terjejas akibat wabak global ini bagi kes jangkitan dan kematian.

Jumlah kematian itu melonjak selepas sehari sebelumnya, iaitu pada Jumaat

Tiga minggu sebelum ini, AS mencatatkan jumlah kematian akibat COVID-19 yang terendah, iaitu 1,258 kes. – AFP


Rumah Atas Air Tiba-Tiba Roboh

TAWAU: Dua beradik menempuh detik cemas selepas rumah mereka yang dibina di atas air di Kampung Inderasabah, roboh secara tiba-tiba, awal pagi tadi.

Dalam kejadian jam 5 pagi itu, kedua-dua mangsa terpaksa berenang menerusi pintu rumah untuk menyelamatkan diri apabila rumah mereka ditenggelami air.

Saksi kejadian, Muksin Tafsirin hanya mengetahui rumah jirannya itu roboh setelah mendengar bunyi kuat yang disangkakan sekumpulan monyet berlari di atap rumah.

“Selepas mendengar bunyi kuat itu, saya keluar mahu mengetahui kejadian sebenar dan melihat rumah mangsa sudah roboh,” katanya ketika ditemui, hari ini.

Beliau berkata, kejadian itu mungkin disebabkan struktur tiang rumah yang sudah tidak kukuh menyebabkan tidak dapat menampung berat rumah.

“Semasa kejadian, keadaan ombak tidak begitu kuat sebab rumah kami tidak bergoyang seperti kebiasaan sekiranya ombak kuat.

“Saya melihat kedua-dua mangsa hanya berjaya menyelamatkan diri mereka dengan berenang tanpa membawa apa-apa barang mereka.

“Semua harta benda teurtamanya barang-barang elektrik tidak dapat diselamatkan kerana separuh rumah terbabit ditenggelami air, namun mangsa tidak mengalami sebarang kecederaan,” katanya.

Menurutnya, penduduk kampung turut membantu mangsa menyelamatkan barang-barang yang masih boleh digunakan lagi di samping bertindak membongkar rumah terbabit.

“Penduduk kampung gotong-royong membantu membongkar rumah berkenaan bagi mendapatkan kayu-kayu rumah itu supaya boleh digunakan untuk pembinaan rumah itu semula.

“Ketua Kampung Inderasabah juga sudah melawat mangsa dan kemungkinan akan ada bantuan kilat yang diberikan kepada mangsa,” katanya.


Pergerakan Pulang Pelajar IPT Dibenarkan Bermula 27 April Dari 9 Malam Hingga 9 Pagi – Ismail Sabri

PUTRAJAYA: Menteri Kanan (Kluster Keselamatan), Datuk Seri Ismail Sabri Yaakob memaklumkan bahawa kerajaan telah bersetuju untuk memberikan kelonggaran perjalanan pulang bagi pelajar-pelajar IPT yang berada di kampus.

“Mesyuarat telah bersetuju untuk membenarkan pergerakan menghantar pulang pelajar bermula pada 27 April 2020 iaitu hari Isnin depan,” ujarnya.

Menerusi sidang media harian perkembangan terkini Perintah Kawalan Pergerakan (PKP), beliau menyatakan bahawa waktu perjalanan untuk menghantar pulang para pelajar yang terkandas dihadkan bermula daripada pukul 9 malam sehingga 9 pagi.

“Waktu perjalanan dihadkan bagi mengelakkan kesesakan dan pergerakan di waktu siang.

“Pergerakan adalah secara berperingkat-peringkat, dan ianya hanya melibatkan perjalanan ke zon hijau sahaja,” katanya.

Pergerakan pulang pelajar #IPT dibenarkan bermula 27 April dari 9 malam hingga 9 pagi – @IsmailSabri60 pic.twitter.com/c2Jxl1wIED

Pelajar #IPT dibenarkan pulang ke kampung dalam zon hijau sahaja secara berperingkat – @IsmailSabri60 pic.twitter.com/Ya75jzGtmM


4 Kluster Baharu Covid-19 Di Sabah

PETALING JAYA: Kementerian Kesihatan hari ini melaporkan 6 kluster baharu Covid-19 dengan 4 daripadanya di Sabah.

Ketua Pengarah Kesihatan Dr Noor Hisham Abdullah berkata, 2 lagi kluster dikesan di Selangor dan Pulau Pinang.

Senarai 4 Kluster Baharu Di Sabah

Kluster Semarak dikesan di Tawau, kes indeks iaitu kes ke-12,200 adalah hasil saringan individu bergejala pada 3 Oktober lalu. Kes telah dimasukkan ke Hospital Queen Elizabeth.

Seterusnya Kluster Bena di Beaufort, Sabah. Kes indeks iaitu kes ke-15,575 dikesan positif hasil saringan di Hospital Sipitang pada 10 Oktober dan dimasukkan ke Hospital Queen Elizabeth.

Kluster ketiga ialah Kluster Sabindo di Tawau, Sabah. Kes indeks adalah kes ke-11,897 dikesan positif hasil saringan individu bergejala pada 3 Oktober dan telah dimasukkan ke Hospital Tawau.

Kluster keempat ialah Kluster Bestari di Sandakan, Sabah. Kes indeks adalah kes ke-14,830 yang dikesan positif hasil saringan individu bergejala pada 10 Oktober dan telah dimasukkan ke hospital di Sandakan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Dera Anak Berjaya Ditahan

TAWAU; 15 APRIL 2021 (Khamis) : Seorang lelaki warga Indonesia berumur 20-tahun berjaya ditahan Polis pagi tadi kerana disyaki mendera dua anaknya yang masih kecil dengan memijak sambil mengacukan pisau dan mengugut akan membunuh mereka.

Ketua Polis Daerah Tawau, ACP Peter Umbuas berkata, tangkapan itu dilakukan susulan laporan polis dibuat pengadu yang merupakan Polis Bantuan di Ladang Giram Divisyen Ulu Balung setelah melihat video tular mengenai penderaan berkenaan berlaku di perumahan ladang berkenaan.

Katanya, selasa lalu tular dua video berdurasi 26-saat dan 16-saat memaparkan suspek memijak dua kanak-kanak seorang lelaki berumur 5-tahun dan seorang perempuan, 3-tahun yang dipercayai anak kandung suspek sambil memegang sebilah pisau.

Beliau berkata demikian kepada Pemberita di Pejabatnya di Ibu Pejabat Polis Daerah (IPD) Tawau.

ACP Peter berkata, tangkapan kira-kira pukul 7-pagi tadi itu dibuat sepasukan Bahagian Siasatan Jenayah IPD Tawau dan Semporna bertempat rumah tidak bernombor di Kampung Andung Jalan Kabogan Semporna hasil kerjasama dan penunjuk arah isteri suspek yang berusia 19 tahun.

Polis turut merampas sebuah telefon bimbit dan sebilah pisau berhulu besi berukuran 31 sentimeter.

Jelasnya lagi, motif menularkan rakaman dan kejadian dipercayai disebabkan berlaku krisis rumahtangga suspek dan suspek bertindak mengugut isterinya untuk pulang ke rumah dengan cara mendera dua anak mereka.

Suspek ditahan reman 14-hari untuk sisatan lanjut, manakala dua anaknya dirujuk ke Hospital Tawau untuk pemeriksaan dan rawatan lanjut.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perintah Berkurung Di ESSZone Dilanjutkan Hingga 8 Oktober

KOTA KINABALU, 22 Sept: Perintah berkurung di kawasan perairan tujuh daerah dalam Zon Selamat Timur Sabah (ESSZone) yang berakhir esok akan dilanjutkan hingga 8 Okt ini, kata Pesuruhjaya Polis Sabah Datuk Omar Mammah.

Omar dalam kenyataan hari ini berkata perintah berkurung dari 6 petang hingga 6 pagi itu meliputi kawasan perairan Tawau, Semporna, Kunak, Lahad Datu, Kinabatangan, Sandakan dan Beluran.

Beliau berkata dengan berkuat kuasanya perintah berkurung itu, orang ramai yang tinggal di kawasan berkenaan dikehendaki berada di dalam rumah dan orang lain tidak dibenarkan masuk atau berada di kawasan diisytiharkan antara 6 petang hingga 6 pagi pada tarikh dinyatakan.

“Perintah berkurung diteruskan bagi memastikan kawasan perairan berkenaan tidak diceroboh oleh pengganas yang mengancam keselamatan para penyelidik menjalankan penyelidikan dan pelancong asing melawat pulau peranginan.

“Perintah berkurung ini juga bagi menjamin keselamatan dan kesejahteraan rakyat Sabah yang menjadi pengguna perairan dan mereka yang berada di daratan ESSZone,” katanya.

Omar berkata perintah berkurung itu juga akan memudahkan penguatkuasaan dan pemantauan terhadap pergerakan bot selain menimbulkan rasa selamat serta yakin kepada pengusaha chalet dan nelayan dengan kehadiran pasukan keselamatan.

Beliau berkata berdasarkan maklumat, kumpulan militan Abu Sayyaf dan mereka yang menjalankan kegiatan menculik bagi mendapatkan wang tebusan dari selatan Filipina masih cuba menceroboh untuk melakukan penculikan dan jenayah rentas sempadan.

“Saya juga memberi kuasa kepada semua Ketua Polis Daerah di ESSZone bagi mengeluarkan permit kepada pemohon layak bagi tujuan aktiviti perikanan atau keperluan mendesak untuk melalui kawasan perintah berkurung,” katanya.


Influenza Cepat Merebak, Boleh Bawa Maut, Kerap Cuci Tangan Dan Elak Berada Di Tempat Orang Ramai – Pakar

Virus influenza ini boleh disifatkan sebagai penyakit yang amat berbahaya kerana ia mudah merebak melui batuk dan bersin.

Ia juga boleh membawa maut jika jangkitan telah merebak ke paru-paru disebabkan sukar untuk bernafas.

Pakar perubatan, Dr Zubaidi Ahmad berkata, ini kerana jangkitan boleh berlaku sekiranya seseorang individu menyedut udara tercemar dengan virus itu atau terkena titisan cecair dari hidung atau mulut mereka yang dijangkiti influenza.

Menurutnya, jangkitan virus itu juga terlalu cepat terutama kepada golongan berisiko iaitu mereka yang menghidap penyakit kronik seperti pesakit kanser dan kencing manis, warga emas berusia 65 tahun ke atas, kanak-kanak berumur 5 tahun ke bawah dan wanita hamil.

Menurut beliau lagi, jika seseorang dijangkiti virus influenza ini, dia wajib dikuarantinkan kerana seandainya tidak berbuat sedemikian, virus itu akan lagi cepat merebak jika seseorang kanak-kanak pergi ke sekolah, dia akan sebarkan virus itu kepada kanak-kanak yang lain pula.

Jika seseorang kanak-kanak itu dijangkiti, tahap bahaya virus itu bergantung kepada daya tahan kanak-kanak itu. Jikalau kanak-kanak itu mempunyai daya tahan yang kuat, mungkin dia setakat mengalami demam dan selesema sehari dua sahaja. Tetapi bagi kanak-kanak yang daya tahannya rendah, jangkitan booleh merebak ke saluran pernafasan, tekak dan hidung pergi ke paru-paru menyebabkan berlaku pneumonia iaitu susah bernafas dan mangsa boleh meninggal dunia.

Selain itu, menurut Zubaidi yang juga merupakan Ahli Jawatankuasa Pertubuhan Islam Malaysia, cara terbaik untuk menghalang daripada terkena jangkitan virus adalah dengan mengamalkan langkah pencegahan virus itu sendiri.

Menurutnya lagi, kita sudah sedia maklum bahawa virus itu disebarkan melalui batuk dan bersin, jadi orang ramai perlu memakai penutup hidung dan mulut.

Elakkan berada di tempat awam ataupun orang ramai dan perlu kerap mencuci tangan menggunakan sabun terutama bagi kanak-kanak berusia dua tahun kebawah.


Bila Sudah Tua Tapi Tidak Boleh Ditegur…

MOSCOW: Video seorang lelaki tua tular di media sosial memaparkan dia diseret keluar dari tempat duduknya dan dilempar ke laluan pejalan kaki akibat merokok dalam bas.

News.com.au melaporkan, video kemungkinan dirakam di Russia itu menunjukkan, seorang lelaki yang kelihatan tua duduk tenang di tempat duduknya sambil merokok di dalam bas yang sedang bergerak.

Bas itu kemudiannya berhenti dan dia didekati seseorang, berkemungkinan penumpang lain yang geram dengan sikap lelaki itu kerana tidak menghormati penumpang bas.

Lelaki muda itu dilihat menarik tali beg lelaki tua itu namun berlaku pergelutan kecil sebelum dia diseret dari tempat duduknya dan dihumban ke laluan pejalan kaki.

Video itu dikongsi di laman Facebook Humans of Bankstown yang menarik lebih 800 reaksi dan lebih 200 perkongsian selain muncul di Reddit.

Pengguna memberi reaksi berbeza terhadap lelaki tua itu, termasuk seorang menulis: “Perbuatan lelaki muda itu tidak begitu baik.”

“Kejamnya lelaki itu, tidak patut melayan orang lebih tua begitu. Sedikit penjelasan mungkin membantu,” kata seorang wanita.

“Mengapa mereka tidak ambil rokok itu dan buangkan ke luar?” kata wanita lain. – Agensi


Masalah Bekalan Air Taman Rugading Diselesaikan

KOTA KINABALU: Masalah bekalan air yang dihadapi penduduk Taman Sri Rugading akan selesai dalam masa terdekat ini selepas satu tangki simpanan baharu berkapasiti 900 juta liter bakal ditempatkan di kawasan terbabit.

Menteri Pembangunan Infrastruktur Datuk Peter Anthony berkata, tangki simpanan sedia ada hanya berkapasiti 900 juta liter tetapi tidak mampu membekalkan air kepada semua penduduk di perumahan berkenaan.

“Bekalan air sememangnya disalurkan ke taman itu pada setiap hari, masalahnya rekaan sedia ada pembahagian air di kawasan itu adalah rekaan lama seterusnya tidak mampu menampung pertambahan penduduk di perumahan ini.

“Hari ini kita telah ubah suai sistem pembahagian air ini, dan bekalan air tidak lagi menjadi  masalah kepada penduduk di sini.

“Kita juga akan segerakan menambah tangki simpanan baharu di sini, jadi saya lihat masalah bekalan air di sini sudah selesai,” katanya ketika ditemui selepas mengadakan tinjauan di Taman Sri Rugading hari ini.

Mengulas lanjut, beliau berkata, setiap kawasan perumahan itu juga tidak disediakan tangki walaupun kapasiti penggunaan air meningkat.

“Saya mahu semua pihak pengurusan perumahan negeri ini untuk memaklumkan kepada jabatan air sekiranya mempunyai keperluan untuk menambahkan bekalan air.

“Pemaju wajib memaklumkan kepada kita berapa tambahan air yang diperlukan, daripada sana kita akan tambah air itu.

“Di taman ini saya sudah meminta pihak pengurusan untuk menyediakan data lengkap tentang jumlah keperluan air di sini

“Kini mereka hanya memohon jumlah air dengan data lama, dan kita berikan bekalan air setiap hari, tetapi kita faham apabila penduduk bertambah, maka penggunaan air juga bertambah,” katanya.

Menurut Peter, lori-lori tangki bekalan air bersih juga disediakan sekiranya wujud keperluan mendesak di kawasan perumahan itu.

Tambahnya, beliau juga memberikan amaran terakhir kepada semua kontraktor Pan Borneo yang gagal melaporkan kecuaian mereka sehingga menyebabkan paip pecah.

“Maklumkan kepada kami kalau anda menyebabkan paip air pecah, kalau tidak berikan kerjasama, kontrak anda akan dikaji semula dan saya tidak teragak-agak untuk menamatkan,”katanya.


Hap Seng Bina Lebih 3,000 Rumah Mampu Milik Di Sabah

TAWAU: Kerajaan negeri Sabah memuji Hap Seng Properties Development Sdn Bhd kerana menyokong penuh usaha membina rumah mampu milik di negeri ini sejajar dengan matlamat kerajaan.

Ketua Menteri, Datuk Seri Mohd Shafie Apdal berkata sehingga kini, Hap Seng telah membina lebih daripada 3,000 unit rumah mampu milik untuk rakyat terutama mewujudkan komuniti baharu di Tawau.

“Ini terdiri daripada rumah teres dua tingkat dan apartmen bertingkat rendah yang masing-masing dijual di bawah RM300,000 dan RM200,000,” katanya pada ajlis penyampaian Hakmilik Strata kepada Kompleks Fajar Tawau di sini, hari ini.

Teks ucapan Mohd Shafie dibacakan oleh Menteri Pertanian dan Industri Makanan Sabah, Datuk Junz Wong.

Selain itu, Mohd Shafie berkata, Hap Seng sememangnya membantu untuk mereka bentuk dan membentuk semula landskap perumahan di negeri ini dengan infrastruktur yang dirancang dengan baik, kemudahan moden, persekitaran yang selesa dan bahkan merancang untuk masa depan.

“Ini bukan hanya pandangan peribadi saya, malah Persatuan Pemaju Perumahan dan Hartanah Sabah telah mengiktiraf kecemerlangannya dengan menyampaikan Anugerah Perbandaran Terbaik kepada Bandar Sri Indah pada 2018,” katanya.

Dalam pada itu, beliau secara peribadi berharap bahawa Hap Seng akan terus menyediakan rumah mampu milik kepada rakyat di negeri ini.

Mohd Shafie berkata dengan pembangunan Kompleks Fajar oleh Kumpulan Hap Seng, ia membuka lebih banyak pelyuang perniagaan di Bandar Tawau.

Pembangunan pertama Kompleks Fajar bermula pada 980-an dan pembangunan akhir pada 2001.


PPM Tahan Dua PATI Warga Filipina

LABUAN, 9 Jan: Pasukan Polis Marin Labuan menahan dua lelaki warga Filipina atas kesalahan tidak memiliki dokumen pengenalan diri yang sah dalam operasi di kawasan laut terusan Pulau Kuraman dekat sini pada awal pagi semalam.

Komander Pasukan Polis Marin Wilayah 4 Sabah, ACP Mohamad Pajeri Ali berkata penahanan itu dibuat ketika pasukan marin Labuan menjalankan operasi pemantauan rutin perairan di sekitar Labuan dan sempadannya.

“Bot ronda PSC 1 Pasukan Polis Marin Labuan semasa menjalankan tugas ‘Op Gelora’ telah menahan sebuah bot nelayan (bogo-bogo) di kawasan laut terusan Pulau Kuraman Labuan,” katanya.

Pajeri berkata hasil pemeriksaan mendapati kedua-dua lelaki itu yang berusia 18 dan 27 tahun gagal mengemukakan dokumen pengenalan diri semasa pemeriksaan.

Kedua-dua lelaki itu dibawa ke Pangkalan Pasukan Polis Marin Labuan untuk tindakan lanjut dan laporan polis telah dibuat di Balai Polis Labuan.

Kes disiasat di bawah Seksyen 6(1)(c) Akta Imigresen 1959/63 iaitu tiada dokumen pengenalan diri yang sah.

“Pasukan Polis Marin Wilayah 4 Sabah sentiasa mengatur gerak aset bersama pegawai dan anggota menjalankan operasi di perairan dan pesisir pantai bagi memastikan sebarang aktiviti yang melanggar undang-undang negara dapat dibanteras serta memastikan keselamatan perairan negara terjamin,” katanya.


Bekalan Face Mask Di Tawau Habis – KPDNHEP

TAWAU; 13 MARCH 2020 (Jumaat) : Kementerian Perdagangan Dalam Negeri dan Hal Ehwal Pengguna (KPDNHEP) Tawau mengesahkan bekalan Face Mask di seluruh premis dan farmasi di Tawau telah habis.

Ketua Pegawai Penguatkuasa KPDNHEP Tawau, Aslani Dabi dalam kenyataan medianya berkata, bekalan itu habis sejak pertengahan Februari lepas.

Beliau berkata, pihak premis memaklumkan bahawa sehingga kini, bekalan yang dipesan belum diterima.

Justeru, KPDNHEP turut mengambil langkah menghubungi KPDNHEP Kota kinabalu dan Putrajaya agar pembekal dapat membekalkan bekalan yang mendapat permintaan tinggi di Tawau pada masa ini.


Tikam Guru 4 Kali Ketika Tidur, 3 Pelajar Ditahan

LAHAD DATU: Seorang guru lelaki ditikam empat kali ketika tidur di Kampung Sepagaya Hulu, Batu 6, Jalan Silam, di sini awal pagi semalam.

Dalam kejadian pukul 1 pagi itu, mangsa berumur 19 tahun cedera pada leher, bahu dan belakang badan akibat perbuatan oleh dua lelaki tidak dikenali.

Difahamkan, guru berkenaan baru 10 hari mengajar di sebuah madrasah di kampung berkenaan yang mempunyai 20 orang murid.

Ketua Polis Daerah Lahad Datu, Asisten Komisioner Nasri Mansor berkata, kejadian berlaku ketika mangsa sedang tidur di bilik sebuah rumah tidak bernombor.

“Suspek kemudian bertindak masuk ke bilik berkenaan sebelum bertindak menikam mangsa yang sedang tidur menggunakan pisau pemotong sayur.

“Pisau tersebut dikatakan masih terlekat pada belakang badan mangsa sebelum seorang daripada pelajar madrasah di situ, mencabutnya,” katanya menerusi kenyataan media hari ini.

Mangsa kemudian dihantar ke Hospial Lahad Datu untuk rawatan lanjut dan dilaporkan berada dalam keadaan stabil.

Nasri berkata, bertindak daripada maklumat yang diterima, polis menahan tiga remaja lelaki berumur antara 13 hingga 17 tahun bagi membantu siasatan.

“Semua suspek itu adalah pelajar di madrasah tersebut dan direman selama tujuh hari, bermula hari ini.

“Turut dirampas sebilah pisau berukuran 12.7 sentimeter tanpa hulu (pemegang),” katanya.

Kes disiasat mengikut Seksyen 326 Kanun Keseksaan yang memperuntukkan hukuman penjara sehingga 20 tahun dan juga boleh disebat, jika sabit kesalahan.


Main Mobile Legend pun kena parang

POLIS memburu lelaki berusia 30 tahun yang menetak remaja lelaki kerana bermain Mobile Legend bersama sepupu perempuan suspek di Kampung Tinusa Dua, Sandakan, Rabu lalu.

Dalam kejadian kira-kira jam 10.20 malam, suspek dikatakan berang dengan remaja berusia 18 tahun itu kerana dipercayai tidak puas hati dengan tindakan mangsa datang ke rumahnya.

Suspek kemudian menyerang mangsa dengan parang sehingga menyebabkan kecederaan putus urat di jari manis dan tengah di tangan kanannya.

Ketua Polis Daerah Sandakan Asisten Komisioner Mohd Azhar Hamin berkata, kejadian dilaporkan berlaku Rabu lalu, namun mangsa hanya membuat laporan polis semalam.

Hasil siasatan awal mendapati, mangsa mengaku pergi ke rumah rakan perempuannya untuk bermain aplikasi permainan telefon pintar.

“Rakan perempuan mangsa dilaporkan tinggal bersama datuk dan sepupu lelaki iaitu suspek di rumah terbabit.

“Ketika hendak pulang, mangsa dikatakan disergah suspek yang bertanya apa yang dilakukan mereka di rumah berkenaan.

“Suspek terus menghayunkan parang ke arah mangsa dan terkena pada dua jari tangan kanan mangsa,” katanya ketika dihubungi, hari ini.

Mohd Azhar berkata, remaja itu bagaimanapun berjaya menyelamatkan diri dan terus mendapatkan rawatan di Hospital Duchess of Kent Sandakan.

“Mangsa dilaporkan sudah menjalani rawatan menyambung semula urat jari yang terputus dan kini dilaporkan dalam keadaan stabil,” katanya.

Mohd Azhar berkata, usaha mengesan suspek giat dijalankan manakala siasatan mengikut Seksyen 324 Kanun Keseksaan kerana mendatangkan kecederaan. – Harian Metro


Polis Tahan Suami Isteri Bersama 2KG Syabu

KOTA KINABALU: Sepasang suami isteri yang disyaki pengedar dadah ditahan polis bersama dadah jenis syabu seberat 2,020 gram bernilai RM80,000, kelmarin.

Suspek lelaki berusia 43 tahun dan isterinya berusia 34 tahun itu ditahan di tepi jalan di Jalan Lok Kawi – Putatan, di sini, jam 4.45 petang.

Timbalan Pesuruhjaya Polis Sabah, Datuk Mazli Mazlan berkata, bertindak atas maklumat, sepasukan polis dari Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Sabah membuat pemerhatian terhadap sebuah kereta jenis Toyota Vios yang berhenti di tepi jalan berkenaan.

Katanya, ketika pemerhatian dilakukan, suspek lelaki sedang membuka bonet kereta manakala seorang wanita iaitu isteri suspek sedang duduk di dalam kereta dibahagian penumpang hadapan.

“Pasukan polis kemudian menghampiri kedua-dua suspek dan pemeriksaan di dalam kereta dinaiki suspek menemui satu plastik di dalam bonet yang mengandungi dua bungkusan plastik tea dengan tulisan cina.

“Pemeriksaan dalam bungkusan itu berisi ketulan hablur jernih disyaki dadah jenis syabu dengan anggaran berat 2,020 gram.

“Anggota polis turut menyita wang tunai sebanyak RM1,100,” katanya pada sidang media di IPK Kepayan, Kota Kinabalu, hari ini.

Turut hadir, Ketua JSJN IPK Sabah, Superintendan Ahmad Jawila dan Ketua Polis Daerah Penampang, Deputi Superintendan Mohd Haris Ibrahim.

Mazli berkata, hasil siasatan mendapati suspek peroleh bekalan dadah daripada seorang lelaki warga tempatan berusia lingkungan 30-an dan menetap di Labuan.

Katanya, suspek juga dipercayai pengedar dadah yang dikesan aktif sejak awal tahun lalu.

“Siasatan dan risikan lanjut masih giat dijalankan untuk mengesan pembekal dalam berkenaan.

“Kedua-dua suspek direman selama tujuh hari daripada tarikh pasangan itu ditahan sehingga 12 Ogos. Kes disiasat mengikut Seksyen 39B Akta Dadah Berbahaya (ADB) 1952,” katanya.- AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penunggang Motosikal Berkuasa Tinggi Maut Kemalangan Di Papar

PAPAR: Penunggang motosikal berkuasa tinggi maut selepas motosikal bertembung dengan lori 10 tan di Jalan Benoni, dekat Papar, hari ini.

Dalam kejadian 12 tengah hari itu, mangsa Abdul Manan Mumin, 59, meninggal dunia di lokasi kejadian.

Jurucakap Pasukan Gerakan Operasi, Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada 12.16 tengah hari.

Katanya, sepasukan lapan anggota dan pegawai dikerah ke lokasi kejadian bersama sebuah jentera serta van Unit Bantuan Perkhidmatan Kecemasan (ERMS).

“Penunggang motosikal berkuasa tinggi disahkan meninggal dunia di lokasi kejadian oleh pasukan perubatan yang tiba dilokasi kejadian.

“Pemandu lori tidak mengalami sebarang kecederaan. Mayat mangsa pula sudah diserahkan kepada pihak polis untuk tindakan selanjutnya,”katanya dalam kenyataan media, hari ini.

Menurutnya, pasukan bomba seterusnya membuat pemeriksaan keselamatan di lokasi kejadian bagi memastikan tiada lagi kemerbahayaan lain dan operasi tamat pada jam 12.58 tengah hari.


APM Pindahkan 14 Mangsa Banjir Di Membakut

KOTA KINABALU, 14 Jun – Empat belas orang daripada lima keluarga yang merupakan mangsa banjir dari Daerah Kecil Membakut dipindahkan ke Pusat Pemindahan Sementara (PPS).

Menurut Angkatan Pertahanan Malaysia (APM) Sabah dalam kenyataan malam ini, mereka terdiri lima dewasa, lapan kanak-kanak dan seorang bayi dipindahkan di PPS Dewan Serbaguna Membakut.

Kenyataan itu berkata sebanyak tujuh kampung di Membakut terjejas banjir iaitu di Kampung Lumantak, Baitam, Sinoko, Bambangan, Baru, Kayai dan Lampuas.

Menurut kenyataan itu, jalan raya utama di kampung terlibat masih boleh dilalui semua jenis kenderaan  dan paras air sungai Membakut telah melepasi paras bahaya.

Selain APM, pemantauan banjir turut membabitkan anggota bomba dan penyelamat, polis, Pejabat Daerah Beaufort, Pejabat Kesihatan dan Jabatan Perkhidmatan Kebajikan Am.


Majoriti ketua cabang PKR Sabah mahu pengerusi negeri baharu

KOTA KINABALU: Majoriti ketua cabang PKR Sabah membuat resolusi untuk menamakan Ketua Cabang Tawau, Datuk Kong Hong Ming sebagai Pengerusi PKR negeri baharu, menggantikan Datuk Christina Liew.

Ahli Majlis Pimpinan Pusat yang juga Ketua Cabang Kudat Rahimah Majid, ketika dihubungi NSTP mendakwa, ramai ahli dan pemimpin PKR di Sabah tidak mahu Liew dilantik semula sebagai pengerusi negeri.

“Kita tidak mahu beliau (Liew) dilantik semula (sebagai pengerusi PKR Sabah).

“Sebabkan itu, kali ini majoriti ketua cabang membuat resolusi bagi memilih pengerusi PKR Sabah yang baharu, walaupun Liew ada menawarkan diri untuk dilantik semula,” katanya ketika dihubungi di sini, hari ini.

Sebelum ini, beberapa portal mendedahkan PKR Sabah dijangka merombak pucuk pimpinan parti termasuk menggantikan Liew sebagai pengerusi PKR negeri apabila 15 daripada 26 ketua cabang mengadakan pertemuan minggu lalu.

Mengulas lanjut perkara itu, Rahimah berkata, memang ada mesyuarat tetapi ia bukan hanya untuk membincangkan isu pimpinan negeri, malah kepentingan awam dan cara efektif bagi setiap cabang untuk menunaikan tanggungjawab mereka di kawasan masing-masing

“Tidak benar ada usaha untuk menyingkirkan beliau (Liew) kerana dia pun bukan Pengerusi Sabah lagi sekarang sebab belum dilantik,” katanya.

Beliau juga tidak menafikan Hong Ming antara calon yang menerima sokongan untuk menggantikan Liew.

Difahamkan, seramai 15 daripada 26 ketua cabang di Sabah dan Labuan menghadiri pertemuan itu.

Turut difahamkan, kedudukan pengerusi PKR negeri dibuat berdasarkan pelantikan oleh Presiden, Datuk Seri Anwar Ibrahim yang akan mengambil kira pandangan semua 26 ketua cabang serta autonomi untuk Sabah dan Sarawak, seperti termaktub dalam perlembagaan parti dan Deklarasi Kuching 2012 dan 2014. – Berita Harian


Sabah Lepasi Angka 200 Kes Baharu Covid-19 Hari Ini

KOTA KINABALU: Jumlah kes harian Covid-19 di Sabah melepasi angka 200 apabila sebanyak 208 kes baharu direkodkan, hari ini.

Menteri Kerajaan Tempatan dan Perumahan Masidi Manjun berkata, jumlah berkenaan meningkat sebanyak 16 kes berbanding semalam.

Katanya, Kota Kinabalu mencatat peningkatan kes tertinggi iaitu sebanyak 104 kes, meningkat 33 kes berbanding semalam.

“Hampir 85% daripada kes baharu di Kota Kinabalu adalah melalui jangkitan sporadik.

“Lima daerah lain mencatatkan jangkitan baharu dua angka, iaitu Penampang 30 kes, Sandakan (23), Lahad Datu (12), Papar (11) dan Tuaran (10).

“Jumlah daerah yang tidak mencatat jangkitan baharu bertambah daripada 10 semalam kepada 13 hari ini termasuk lapan daerah yang mencatatkan jangkitan sebelum ini.

“Lima daerah yang bebas daripada jangkitan semalam turut merekodkan kes baharu hari ini termasuk Lahad Datu dengan 12 kes,” katanya ketika dihubungi, hari ini.

Masidi yang juga jurucakap negeri berkaitan Covid-19 berkata, sebanyak 206 daripada 208 kes yang direkodkan hari ini adalah dalam kategori 1 dan kategori 2 manakala dua kes dalam kategori 4.

“Jaga diri jaga keluarga dengan mematuhi semua SOP (prosedur operasi standard) khususnya amalan pemakaian pelitup muka setiap kali berhimpun atau berada dikhalayak ramai,” katanya. -FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Chester Night Market’ Produk Pelancongan Baharu Tawau

Pasar malam Chester beri kelainan kepada pengunjung

TAWAU: Pasar malam Chester bakal menjadi produk pelancongan terbaharu di daerah ini dan mampu menyaingi pasar-pasar malam lain yang terdapat di sekitar Malaysia.

Pembantu Menteri Kepada Ketua Menteri Sabah Datuk Jimmy Wong Sze Phin berkata, pasar ini memberikan satu kelainan kepada pengunjung kerana menempatkan hiburan yang terbaik bermula daripada golongan kanak-kanak sehingga dewasa.

“Kelainan yang ditonjolkan di pasar ini dilihat dengan wujudnya sudut-sudut permainan kanak-kanak, pentas busker, kraftangan etnik Sabah dan menyediakan makanan tradisional serta antarabangsa,” katanya.

Beliau berkata demikian semasa menyempurnakan majlis pra perasmian pasar malam Chester dan ‘Tawau talent showcase’ di sini hari ini.

Mengulas lanjut, pasar malam ini juga menjadi satu tempat pameran perayaan-perayaan yang disambut sepanjang tahun ini.

“Kita akan menghias sepanjang pasar ini dengan tema-tema perayaan yang akan diraikan dan pengunjung boleh mengabadikan kenangan dengan mengambil gambar suasana perayaan yang dihias oleh pihak Majlis Perbandaran Tawau (MPT),” katanya.

Jimmy berkata, keunikan pasar ini juga dilihat dengan memperkenalkan dua pintu masuk iaitu ‘East gate’ dan ‘West gate’ yang pertama kali dibuat di negeri ini.

“Pihak MPT telah mencadangkan untuk pembinaan gerbang besar sebagai laluan masuk kedua-dua arah itu dan cadangan itu akan dipertimbangkan mengikut kemampuan pihak kerajaan.

“Saya mengarahkan supaya menunjukkan pelan dan anggaran kos pembinaan gerbang berkenaan dan sekiranya ianya berbaloi untuk menarik pelancong datang ke pasar ini, pihak kerajaan tidak teragak-agak untuk meluluskannya,” katanya.

Beliau yang juga ADUN Sri Tanjong berkeyakinan pasar malam ini akan menjadi salah satu produk pelancongan daerah dan mampu menarik perhatian para pelancong untuk datang ke Tawau, bukan sahaja ke Semporna.

“Selain dapat merancakkan sektor pelancongan daerah sepanjang tahun ini, ianya juga banyak membantu warga Tawau dalam menjana pendapatan masing-masing.

“Harapan saya supaya segala usaha ini dapat meningkatkan pertumbuhan ekonomi daerah sejajar dengan harapan kita dalam membangunkan daerah Tawau khasnya,” katanya.

Presiden MPT Datuk Amrullah Kamal mengalu-alukan semua penjaja untuk bersama-sama meramaikan lagi pasar malam ini supaya dapat mencapai matlamatnya.

“Tapak di pasar ini hanya menempatkan 419 ruang sahaja dan 269 daripadanya sudah terisi. Jangan teragak-agak untuk menempah tapak di pasar ini kerana ianya akan menjadi satu tempat kunjungan yang popular sedikit masa lagi,” katanya.

Beliau berkata, ledakan demografi daripada pemindahan ibukota negara Indonesia akan memberikan satu pergerakan populasi yang mana daerah ini ingin mendapatkan ekonomi itu daripada mereka.

“Buat masa ini, penerbangan Royal Brunei Airlines sudah mendarat di daerah ini, sudah pasti pelancong daripada negara itu akan datang ke daerah ini, begitu juga dengan kebanjiran rakyat China yang ada sekarang memberikan kelebihan untuk daerah ini.

“Kita mahukan setiap penjaja memberikan keunikan setiap produk mereka supaya dapat memberikan buah tangan dan buah mulut setiap pelancong yang datang,” katanya.

Amrullah berkata, kebersihan pasar ini menjadi keutamaan dan kita sudah pun menyediakan tiga buah tandas awam yang akan dipantau tahap kebersihannya dari semasa ke semasa.

“Begitu juga tahap keselamatan, kita sudah bekerjasama dengan pihak Polis DiRaja Malaysia untuk memantau keadaan di pasar ini serta mengadakan ‘Ops Payung Bersepadu’ supaya keselamatan sentiasa terjamin,” katanya.

Turut hadir, Timbalan Presiden MPT Koh Kian Leong, Ahli-ahli Majlis, pegawai MPT dan wakil-wakil daripada PDRM, KKM, Penerangan serta SESB.


Kuatkuasa undang-undang lambakan PTI di Sabah

KOTA KINABALU: Kerajaan digesa memandang serius isu pendatang tanpa izin (PTI) dengan menguatkuasakan undang-undang berkenaan lambakan PTI di negeri ini.

Naib Presiden Parti Maju Sabah (SAPP) John Charles Mitah Mikat berkata kerajaan disaran menggubal satu akta baharu sebagai tambahan undang-undang sedia ada agar sekatan kemasukan PTI lebih kukuh.

“Hukuman lebih berat perlulah diperuntukkan terhadap PTI yang masuk ke dalam negeri ini tanpa sebarang dokumen perjalanan sah.

“Undang-undang lebih berat juga perlu dikuatkuasakan termasuk menghalang perkahwinan wanita tempatan dengan warga asing kecuali mereka mempunyai dokumen perjalanan sah bagi menghindari fenomena lambakan ‘stateless kids’ seperti apa yang berlaku di Sabah sekarang,” katanya.

Menurutnya saranan itu bukanlah bersifat diskriminasi terhadap hak individu untuk menghalang perkahwinan tetapi berdasarkan kepada undang-undang negara yang perlu dihormati dan dipatuhi sepertimana yang terdapat di setiap negara lain.

John berkata salah satu isu berkaitan yang juga harus dipandang serius adalah isu kanak-kanak tanpa kerakyatan (stateless kids).

“Kerajaan hari ini sepatutnya mampu mencari kaedah terbaik untuk menangani isu stateless kids yang semakin merebak di negeri ini.

“Jika kedatangan PTI tidak disekat maka ia boleh menyebabkan kebanjiran PTI di Sabah yang seterusnya mampu menjejaskan kesejahteraan serta keselamatan orang tempatan,” katanya.

Tambahnya kerajaan juga perlulah mengutamakan program pemutihan di negeri ini terlebih dahulu sebelum menyentuh perihal kebajikan kanak-kanak tanpa kerakyatan hasil perkahwinan orang tempatan dengan warga asing.

“Sejak kerajaan baharu memerintah sembilan bulan lalu, masyarakat giat bercerita berkenaan dakwaan pemberian kad pengenalan kepada pendatang asing.

“Terbaharu adalah berkenaan pemberian dokumen kepada kanak-kanak tanpa sijil kerakyatan dengan alasan menitik berat perihal isu kemanusiaan dan kita harapkan ini bukanlah satu tindakan dipanggil ‘batu loncatan’ yang digunakan oleh PTI,” katanya.

John berkata pihaknya berpendapat isu kanak-kanak tempatan yang kurang berkemampuan serta hidup susah di luar bandar dan pendalaman perlu diutamakan terlebih dahulu.

“Kita masih mengalami masalah pembangunan di luar bandar termasuk kelengkapan sekolah, masalah air bersih, jalan raya terutama di kawasan Pitas, dan fasiliti di kampung-kampung masih diabaikan.

“Perkara asas ini seharusnya perlu diselesaikan terlebih dahulu sebelum perkara baharu diambil kira bagi memastikan Sabah setaraf maju dengan kawasan lain di Malaysia,” katanya. – Utusan Borneo


Cari Jantung Pisang, Jumpa Rangka Manusia

KOTA KINABALU: Lain dicari lain pula dapat. Itulah yang terjadi kepada seorang pemuda ketika mencari jantung pisang tetapi terjumpa pula rangka manusia di Kampung Numbak, Menggatal dekat sini pagi tadi.

Lelaki yang enggan dikenali namanya itu berkata dia memasuki kawasan dalam belukar lebih kurang 11.30 pagi sebelum ternampak rangka manusia lengkap berpakaian itu.

“Aku cari jantung pisang bah sekali astagafirullah tulang baaa,” katanya ketika ditemui.

Menurut pemuda itu, dia terus berlari keluar dari kawasan itu dan memaklumkan dengan penduduk kampung yang kemudian menghubungi pihak polis.

Ketua Polis Daerah Kota Kinabalu Asisten Komisioner Habibi Majinji ketika dihubungi mengesahkan ada menerima maklumat berkenaan penemuan rangka yang dipercayai manusia.

“Satu rangka lengkap berpakaian ditemui dan disyaki telah mati dua hingga tiga minggu lalu,” katanya.

Menurut Habibi, kes penemuan berkenaan akan disiasat dan rangka itu dibawa ke Hospital Queen Elizabeth untuk bedah siasat. -SabahNewsToday


13,034 Kes Baharu Covid-19, 134 Kematian

PUTRAJAYA: Kementerian Kesihatan (KKM) melaporkan sebanyak 13,034 kes baharu Covid-19 direkodkan dalam tempoh 24 jam.

Ketua Pengarah Kesihatan, Dr Noor Hisham Abdullah, berkata terdapat kes 142,051 aktif dengan 938 pesakit dirawat di unit rawatan rapi (ICU) dan 459 memerlukan bantuan pernafasan.

Noor Hisham berkata, jumlah jangkitan kini adalah 964,918 manakala, kes sembuh pula sebanyak 8,436 dengan 815,293. jumlah kumulatif.

Sementara itu, sebanyak 134 kematian dicatat menjadikan jumlah kematian setakat ini 7,574.

Selangor terus mencatatkan jumlah jangkitan harian tertinggi dengan 6,049 kes.

Ia disusuli Kuala Lumpur (1,611), Johor (791), Negeri Sembilan (711), Kedah (701), Sarawak (644), Sabah (497), Terengganu (391), Pulau Pinang (371), Melaka (353), Perak (284), Pahang (261), Kelantan (240), Putrajaya (100) Labuan (24) dan Perlis (enam).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


4,948 Masih Di Bawah Pengawasan Covid-19 Di Sabah

KOTA KINABALU: Seramai 331 kontak rapat pesakit koronavirus baharu (Covid-19) di Sabah sudah menamatkan tempoh kuarantin di rumah selama 14 hari.

Pengarah Kesihatan Negeri Sabah, Datuk Dr Christina Rundi berkata, masih terdapat 4,948 individu lagi di bawah perintah pengawasan atau pemerhatian sebagai langkah mengekang penularan Covid-19.

Selain itu, beliau berkata, sebanyak 1,043 premis sudah diperiksa sepanjang pelaksanaan Perintah Kawalan Pergerakan (PKP) yang berkuat kuasa sejak 18 Mac lalu.

Katanya, daripada pemeriksaan itu, dua premis makanan dan satu kediaman diadapati melakukan kesalahan mengikut Peraturan 3(2), Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020.

“Tiga notis amaran dikeluarkan oleh Unit Inspektorat dan Perundangan Jabatan Kesihatan Negeri Sabah ke atas semua premis terbabit.

“Operasi ini turut disertai Polis Diraja Malaysia (PDRM), pihak berkuasa tempatan (PBT), Jabatan Hal Ehwal Agama Islam Negeri Sabah (JHEAINS) dan RELA di seluruh negeri,” katanya dalam kenyataan media, hari ini.

Sementara itu, Christina berkata, setiap individu yang memasuki Sabah sama ada melalui pintu masuk udara, laut dan darat perlu mengisi Borang Pengisytiharan Kesihatan Kemasukan Ke Sabah bermula 26 Mac.

Beliau berkata, borang berkenaan perlu dilengkapkan dengan jujur dan sesiapa yang gagal mengisi borang ini atau membuat maklumat palsu, individu itu boleh didakwa mengikut Akta 342 Pencegahan dan Pengawalan Penyakit Berjangkit 1988. – Harian Metro


Siasatan Video Seks Gay, 6 Termasuk Haziq Direman

Polis hari ini menerima arahan reman 6 individu termasuk bekas ketua Pemuda PKR Santubong, Haziq Aziz, selepas mereka ditahan malam tadi berhubung siasatan video seks gay yang disasarkan kepada Menteri Hal Ehwal Ekonomi Mohamed Azmin Ali.

FMT difahamkan mereka disiasat di bawah Akta Komunikasi dan Multimedia kerana mengedar dan memiliki bahan pornografi.

Semua mereka dibawa ke Mahkamah Majistret di Jalan Duta dan akan menghabiskan 6 enam hari berikutnya dalam tahanan polis.

Difahamkan salah seorang daripada mereka adalah pemimpin bahagian PKR di Selangor.

Ketika dihubungi, seorang pegawai Bukit Aman yang rapat dengan siasatan itu enggan mengulas lanjut.


Empat Pemimpin WARISAN Terus Setia Bersama Ketua Menteri

KOTA KINABALU: Empat lagi pemimpin Parti Warisan Sabah (WARISAN) menyatakan pendirian mereka untuk terus bersama dan menyokong Ketua Menteri, Datuk Seri Mohd Shafie Apdal, yang juga Presiden WARISAN.

Mereka turut menjelaskan bahawa pendirian untuk kekal setia bersama WARISAN itu juga demi kepentingan rakyat yang dianggap lebih penting daripada terus berpolitik.

Ahli Dewan Undangan Negeri (ADUN) Tempasuk, Datuk Musbah Jamli, berkata semua pemimpin pada masa ini seharusnya memikirkan masalah dihadapi rakyat dan bukannya hanya berpolitik.

“Saya berpendirian untuk terus bersama ketua menteri, walaupun ada desas desus kononnya kerajaan bertukar. Bagi saya, ia hanya spekulasi biasa dalam politik.

“Kita sebagai pemimpin seharusnya menjalankan tugas dan tanggungjawan kita kepada rakyat, itu yang lebih penting…bukannya berpolitik tidak habis-habis, pilihan raya sudah selesai, kita tunggu saja pilihan raya nanti, siapa yang rakyat mahu,” katanya ketika ditemui selepas perjumpaan bersama Ketua Menteri, di sini hari ini.

Mengenai sama ada beliau turut menerima tawaran daripada pihak tertentu, Musbah berkata beliau ada juga menerima panggilan daripada orang tertentu tetapi ia tidak perlu dilayan.

“Ia adalah perkara biasa (terima panggilan) tetapi ia tidak perlu dilayan…apa yang penting fokus kepada kerja, seperti Kota Belud baharu dilanda banjir dan banyak yang perlu dilakukan.

“Ini yang lebih penting untuk dibincangkan dengan ketua menteri, bukan soal politik,” katanya.

Bagi ADUN Sebatik yang juga Pembantu Menteri Pembangunan Infrastruktur negeri, Datuk Muis Picho, berkata setakat ini tiada mana-mana ejen atau tawaran diterimanya untuk berpindah parti.

“Setakat ini saya hanya menandatangani satu sahaja akuan bersumpah (SD) iaitu di sini (WARISAN). Tawar-menawar belum ada berkaitan politik, yang telefon untuk berjumpa pun belum ada.

“Pendirian saya masih kekal dengan WARISAN,” katanya.

Sementara itu, ADUN Lahad Datu yang juga Pembantu Menteri Luar Bandar, Dumi Pg Masdal, menjelaskan bahawa beliau turut menjadi sasaran ejen pemujuk menyertai parti lawan.

“Memang ada tawaran termasuk dijanjikan sebagai pembantu menteri dan diberi wang RM5 juta malah juga dijanjikan sebagai calon. Tapi saya tolak dengan baik dan cakap sekarang pun

“Walaupun saya orang baru dalam politik, tetapi saya ada pendirian, kita tidak akan lawan ketua malah tetap teguh bersama WARISAN walau apa terjadi. Walau banyak cubaan tapi Insha Allah saya tetap bersama parti ini,” katanya.

ADUN Banggi yang juga Pembantu Menteri Pelajaran dan Inovasi negeri, Mohammad Mohamarin, berkata keadaan seperti ini iaitu memujuk wakil rakyat untuk beralih arah adalah tidak baik.

“Ia bukan gambaran atau contoh yang baik kepada masyarakat kita terutama golongan muda. Keadaan seperti ini (memujuk) tidak seharusnya berlaku.

“Pada asasnya memang ada (memberi tawaran) termasuk mereka yang sudah kita kenal lama selain keluarga. Kita hanya merakamkan terima kasih dengan ingatan mereka tetapi kita jelaskan juga bahawa kita masih berdiri teguh bersama ketua menteri,” katanya. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bella bersedia hidup tanpa Aliff

KUALA LUMPUR: Isteri Aliff Aziz, Bella Astillah menyifatkan kemelut rumah tangga mereka memberi kesan mendalam kepada fizikal dan mentalnya, membuatkan dia bersedia untuk teruskan hidup sendiri.

Bella dalam satu hantaran menerusi Instagram berkata, tidak mudah untuk dia mengambil keputusan itu, namun berharap semua pihak menghormati dan memberinya ruang melalui situasi mencabar itu.

“Saya sudah membuat keputusan untuk teruskan hidup tanpa Aliff. Sekalipun saya ingin memperbaiki, semua itu dilakukan demi anak saya,” katanya.

Menerusi hantaran yang sama, Bella turut memohon orang ramai supaya berhenti menghantar mesej peribadi atau menghubunginya untuk bertanya mengenai rumah tangganya.

Kakak kepada penyanyi, Didi Astillah itu bagaimanapun, berterima kasih kepada semua pihak yang prihatin dan memberikan pandangan mereka terhadap isu perkahwinannya.

“Ia bukan perkara yang mudah untuk dilalui, tetapi saya tahu ada yang berniat baik dan ada juga berniat buruk apabila menganggap saya sebagai manusia paling bodoh apabila terus mempertahankan perkahwinan yang sudah hancur.

“Saya turut memohon orang ramai berhenti menghantar mesej peribadi dan menghubungi saya untuk terus bercakap serta membuat spekulasi mengenai isu ini.

“Saya akan meneruskan kehidupan ini dengan askar kecil saya (anak). Terima kasih atas sokongan yang diberikan terutama keluarga saya,” katanya.

Penyanyi dan pelakon kelahiran Singapura itu kembali hangat apabila didakwa curang buat kali ketiga selepas gambar miripnya berswafoto sambil tidak berbaju bersama seorang gadis berpakaian seksi tular, hari ini.

Selain gambar, turut tersebar satu rakaman video live Instagram memaparkannya bersama gadis sama dikenali sebagai Nismel itu.

Difahamkan, gambar yang dipercayai dirakamkan Nismel itu disebarkan rakan baiknya yang dikenali sebagai Manja ekoran perselisihan faham mengenai hutang.

Susulan perkongsian panas itu, ruangan komen di Instagram @aliffaziz91 menjadi sasaran netizen apabila rata-rata menempelak perbuatannya mengulangi kesilapan yang sama.

Terdahulu, Aliff terpalit kontroversi pada Julai 2017 dengan adik Anzalna Nasir, Afifah. Bagaimanapun, Bella memaafkan perbuatan Aliff hingga kejadian membabitkan pelakon baharu, Oktovia Manrose, sekitar Februari lalu.

Aliff dan Bella mendirikan rumah tangga pada 9 September 2016 dan dikurniakan seorang putera, Mohamad Ayden Adrean, yang kini berusia dua tahun. – Berita Harian